KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL Ir-4 Rapport Annwali dwar l-Immigrazzjoni u l-Asil (2012) /* COM/2013/0422 final */





KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL Ir-4 Rapport Annwali dwar l-Immigrazzjoni u l-Asil (2012) I. Introduzzjoni Fis-sena 2012 kien hemm żieda ta' kważi 10% fin-numru ta' applikazzjonijiet għall-asil parzjalment minħabba l-kunflitt fis-Sirja li jeħtieġu tweġibiet kemm umanitarji[1] kif ukoll ta' protezzjoni mill-UE. Dan juri l-importanza li finalment titlesta s-Sistema Komuni Ewropea tal-Asil, sabiex ikun hemm status uniformi ta' protezzjoni madwar l-UE. Il-kriżi ekonomika kompliet tiffoka moħħ il-mexxejja tal-Ewropa fuq li jiżguraw l-irkupru u t-tkabbir. Għalkemm il-qgħad baqa' għoli ħafna, ħafna Stati Membri ffaċċjaw nuqqas ta' ħaddiema u ta' ħiliet f'ċerti setturi. Is-sehem tal-popolazzjoni tal-UE fl-età tax-xogħol (il-grupp tal-età ta' bejn il-15 u s-64 sena) mit-total tal-popolazzjoni tal-UE diġà laħaq il-quċċata tiegħu fl-2006 skont id-dejta tal-Eurostat. Il-proporzjon ta' dipendenza fix-xjuħija laħaq is-26,8% fl-2012[2] u huwa mbassar li jiżdied b'mod drastiku għal 52,6% sal-2060[3]. F'dan l-isfond, migrazzjoni ġestita sew tista' tiżvolġi rwol pożittiv fit-titjib tat-tkabbir ekonomiku u l-indirizzar tal-iskarsezzi fis-suq tax-xogħol. Fl-2012 ġew proposti, innegozjati u kkompletati inizjattivi ta' importanza ewlenija, li jirriflettu d-dinamiżmu tat-tfassil tal-politika dwar il-migrazzjoni u l-asil u l-ħtieġa dejjem tikber għal tweġiba koerenti min-naħa tal-UE. In-negozjati komplew jistabbilixxu mekkaniżmi ta' finanzjament lil hinn mill-2013 permezz tar-Regolament tal-Fond għall-Asil u l-Migrazzjoni[4] u dwar il-proposti għar-riformulazzjoni tar-Regolament EURODAC[5], kif ukoll dwar Direttivi dwar il-Proċeduri tal-Asil[6], il-Ħaddiema Staġjonali[7] u t-Trasferimenti intraazjendali tal-ħaddiema[8]. Żvilupp importanti ieħor kien il-bidu tal-operazzjonijiet tal-Aġenzija tal-UE għall-ġestjoni ta' sistemi tal-IT fuq skala kbira fil-qasam tal-libertà, is-sigurtà u l-ġustizzja[9], b'mod partikolari għas-Sistema ta' Informazzjoni ta' Schengen tat-Tieni Ġenerazzjoni (SIS II), is-Sistema ta' Informazzjoni dwar il-Viża (VIS) u l-EURODAC. L-Approċċ Globali għall-Migrazzjoni u l-Mobilità (GAMM)[10] kompla jservi bħala l-qafas ġenerali tal-politika tal-migrazzjoni esterna u tal-asil tal-UE. Ir-rwol tal-politika komuni dwar il-viża sabiex tixpruna t-tkabbir fl-UE kien ukoll taħt il-lenti fl-2012. Dan ir-rapport huwa prinċipalment ibbażat fuq il-valutazzjonijiet politiċi tal-Kummissjoni u huwa kkumplimentat minn dokument ta' ħidma tal-persunal fattwali[11] b'anness li jipprovdi dettalji tal-istatistika dwar l-iżviluppi kemm fil-livell tal-UE kif ukoll f'dak tal-Istati Membri, miġbura min-Netwerk Ewropew dwar il-Migrazzjoni (EMN)[12]. Rapport dwar l-iżvilupp tan-netwerks tal-Uffiċjali ta' Kollegament tal-Immigrazzjoni[13] huwa inkluż ukoll fid-dokument ta' ħidma tal-persunal. II. Ħarsa fil-Qosor lejn il-Migrazzjoni fl-UE fl-2012[14] Skont id-dejta tal-Eurostat, fl-1 ta' Jannar 2012, il-popolazzjoni totali tal-UE kienet ta' 503,7 miljun, żieda ta' 1,3 miljun mill-2011 li hija ekwivalenti għal rata annwali ta' +2,6 għal kull 1000 abitant magħmula minn żieda naturali ta' 0,4 miljun (+0,8‰) u migrazzjoni netta flimkien ma' aġġustament statistiku ta' 0,9 miljun (+1,8‰)[15]. L-20,7 miljun ċittadin ta' pajjiżi terzi li jgħixu fl-UE kienu jammontaw għal madwar 4,1% tal-popolazzjoni totali tal-UE, li jaqbeż in-numru ta' ċittadini tal-UE li jgħixu fi Stat Membru ieħor (13,6 miljun jew 2,7% tal-popolazzjoni totali tal-UE).[16] Permessi tal-ewwel residenza maħruġa lil ċittadini ta' pajjiżi terzi kienu jammontaw għal kważi 2,5 miljun fl-2011[17]; in-numru ta' permessi maħruġa għal raġunijiet ta' familja jirrappreżenta 30% tat-total, kontra 26% għal attivitajiet remunerati, 21% għal studju u 23% għal diversi raġunijiet oħra (marbuta mal-protezzjoni, residenza mingħajr id-dritt ta' xogħol, eċċ). Ħafna mill-permessi ta' residenza kienu fl-2011 maħruġa lil ċittadini tal-Ukraina (madwar 204 000), l-Istati Uniti (madwar 189 000), l-Indja (madwar 179 000), iċ-Ċina (madwar 153 000) u l-Marokk (madwar 120 000). Filwaqt li l-għadd totali ta' applikazzjonijiet għall-asil baqa' ferm taħt il-massimu milħuq fl-2001, li kien ta' 425 000, kien hemm żieda ta' 9,7% meta mqabbla mal-2011 fl-għadd totali tal-applikanti għall-asil sal-2012, li kien jammonta għal ftit aktar minn 330 000, li primarjament tirriżulta minn żieda mill-influssi ta' applikanti għal asil mis-Sirja (li ammontaw għal madwar 23 510 fl-2012 jew 7%, meta mqabbla ma' 7 885[18] fl-2011). Pajjiżi oħra importanti għal dawk li jfittxu asil kienu l-Afganistan (8% tal-għadd totali ta' applikanti), il-Federazzjoni Russa (7%), il-Pakistan (6%) u s-Serbja (6%). Xi Stati Membri esperjenzaw żieda f'applikazzjonijiet bla bażi minn ċittadini tas-Serbja, dik li kienet ir-Repubblika Jugoslava tal-Maċedonja, u sa ċertu punt il-Bosnja-Ħerzegovina wara l-liberalizzazzjoni tal-viża. F'termini ta' protezzjoni mogħtija fl-2012, total ta' 71 580 applikant tal-asil irċevew protezzjoni fl-ewwel istanza (rifuġjati (37 245), protezzjoni sussidjarja (27 920) jew umanitarja (6 415)), madwar 27 % tad-deċiżjonijiet kollha meħuda[19]. L-2012 rat żieda żgħira fil-minorenni mhux akkumpanjati li jitolbu protezzjoni internazzjonali fl-UE, minn 12 350 fl-2011 għal aktar minn 12 610 fl-2012[20], bil-Ġermanja, l-Isvezja, il-Belġju u l-Awstrija jirċievu kważi 70% tan-numru totali ta' applikanti. Dawn il-minorenni mhux akkumpanjati ġew prinċipalment mill-Afganistan (5 350), is-Somalja (850), il-Ginea (430) u l-Pakistan (415). Għalkemm l-istatistika dwar il-migranti irregolari għadha mhix kompluta jew hija min-natura stess tal-fenomeni li tipprova tiddeskrivi, affettwata minn dgħufijiet fl-affidabbiltà, il-migrazzjoni irregolari tkompli tkun komponent ewlieni tal-migrazzjoni lejn l-UE. Indikaturi bħal ċaħdiet, qbid u ritorni jistgħu jiġu użati, għalkemm huma wkoll suġġetti għal ħafna riżervi. Fl-2012,[21] madwar 316 060 persuna ġew rifjutati milli jidħlu fl-UE, tnaqqis ta' 8% mill-2011, bil-parti l-kbira (kważi 63%) jiġu rifjutati fi Spanja, b'mod partikolari fil-fruntieri esterni fuq l-art tagħhom. Ukoll fl-2012, xi 427 195[22] persuna ġew arrestati (tnaqqis mill-2011 meta kienu 468 840) u fl-2012 l-Istati Membri rritornaw lura 186 630 ċittadin ta' pajjiżi terzi[23] (madwar 4% inqas milli fl-2011). Rapporti Trimestrali mill-Frontex[24] servew ukoll biex jinfurmaw lil dawk li jfasslu l-politika, b'mod propizju, dwar is-sitwazzjoni fil-fruntieri esterni tal-UE. Għall-perjodu ta' referenza 2008-2010 il-profil tal-vittmi tat-traffikar tal-bnedmin skont is-sess u l-età kien 68 % nisa, 17 % irġiel, 12 % bniet u 3 % subien. Il-maġġoranza tal-vittmi identifikati u preżunti huma ttraffikati għall-isfruttament sesswali (62 %). It-traffiku għax-xogħol furzat (25 %) jinsab fit-tieni post u t-traffikar f'forom oħrajn bħat-traffikar għat-tneħħija tal-organi, għal attivitajiet kriminali jew għall-bejgħ ta' tfal isegwi b'perċentwali iżgħar (14 %).[25] Dejta pprovduta mill-EMN għal xi Stati Membri turi li fl-2012, 736 ċittadin ta' pajjiżi terzi[26] rċevew permessi ta' residenza bħala vittmi tat-traffikar tal-bnedmin fl-2012, u d-dejta preliminari minn uħud mill-Istati Membri turi li ġew arrestati 4 351 traffikant[27] u li 627 traffikant[28] instabu ħatja. III. Il-Migrazzjoni bħala Għodda għat-Tkabbir Il-popolazzjoni tal-UE tal-età tax-xogħol (15-64 sena) kienet tammonta għal 335,4 miljun fl-2012 u huwa pprojettat li din tonqos matul il-50 sena li ġejjin għal 290,6 miljun fl-2060, skont l-aħħar previżjonijiet tal-Eurostat[29]. B'popolazzjoni li qed tixjieħ u fuq is-suppożizzjoni li l-migrazzjoni fil-medja tkompli bħal qabel, il-proporzjon ta' dipendenza fix-xjuħija se jogħla minn 26,8% fl-2012 għal 52,6% fl-2060. B'inqas migrazzjoni 'l ġewwa dan il-proporzjon ikun saħansitra ogħla[30]. L-UE diġà qed tara l-effetti ta' popolazzjoni li qed tixjieħ fuq il-produttività, il-kompetittività u t-tkabbir. Il-migrazzjoni tista' ma tkunx ir-rimedju uniku għal din l-isfida komuni, iżda jista' jkollha rwol pożittiv. Qed isiru diskussjonijiet politiċi matul kunsilli informali tal-Ġustizzja u l-Affarijiet Interni (ĠAI), kif ukoll fil-Parlament Ewropew dwar kif il-migrazzjoni tista' tkun ġestita b'mod aktar effettiv biex tikkontribwixxi għat-tkabbir ekonomiku [31]. III.1. Strateġiji biex jiġu indirizzati nuqqasijiet eżistenti fis-suq tax-xogħol Hemm bosta strateġiji komplementari sabiex jittaffew in-nuqqasijiet f'ċerti setturi tas-suq tax-xogħol. Dawn jinkludu aktar żvilupp fi strumenti tat-tqabbil tal-impjiegi[32], l-estensjoni tal-età tax-xogħol, żieda fir-rati ta' parteċipazzjoni, titjib tal-ħiliet tal-forza tax-xogħol eżistenti, sejbien ta' impjiegi għal dawk qiegħda u żieda fil-mobilità tal-ħaddiema fi ħdan l-UE[33]. Bħala parti minn din l-istrateġija koerenti, li jsir użu aħjar mill-kapaċitajiet ta' ċittadini ta' pajjiżi terzi diġà preżenti fl-UE[34] jirrikjedi attenzjoni akbar, flimkien mal-migrazzjoni ekonomika mmaniġġata tajjeb, fi sħubija ma' pajjiżi terzi[35]. Il-"Pakkett tal-impjiegi"[36], li jipprovdi aġenda fuq terminu medju għal azzjoni tal-UE u tal-Istati Membri f'appoġġ għal irkupru rikk fl-impjiegi u biex jintlaħqu l-għanijiet tal-Ewropa 2020 għal tkabbir u impjiegi intelliġenti, sostenibbli u inklussivi, jagħraf li l-migrazzjoni ekonomika se tkun konsiderazzjoni importanti tas-suq tax-xogħol tal-UE fuq medda twila ta' żmien. Dan huwa konformi mal-Linji Gwida dwar l-Impjiegi li jsejħu lill-Istati Membri tal-UE sabiex jiżguraw aċċess u opportunitajiet għal kulħadd fiċ-ċiklu tal-ħajja kollu, biex b'hekk jitnaqqsu l-faqar u l-esklużjoni soċjali, permezz tal-eliminazzjoni tal-ostakli għall-parteċipazzjoni fis-suq tax-xogħol għal persuni li huma l-aktar imbiegħda mis-suq tax-xogħol, inklużi l-migranti legali[37]. Għas-Semestru Ewropew 2012, tliet Stati Membri bdew jimplimentaw rakkomandazzjonijiet speċifiċi għall-pajjiż (BE, DK, NL) għall-integrazzjoni tal-migranti fis-suq tax-xogħol. Għas-Semestru Ewropew 2013, il-Kummissjoni nediet ukoll inizjattiva dwar l-iżvilupp tal-ħiliet u biex l-edukazzjoni u t-taħriġ isiru iktar rilevanti għall-ħtiġijiet tas-suq tax-xogħol[38], li huwa relevanti wkoll għall-integrazzjoni ta' ċittadini ta' pajjiżi terzi. Kien hemm bosta inizjattivi fl-2012 li taw ħarsa lejn il-kontribuzzjoni tal-migranti għat-tkabbir ekonomiku[39]. Il-kontribuzzjoni soċjoekonomika tal-migranti hija dokumentata tajjeb u l-evidenza tissuġġerixxi li l-migranti jistgħu jkunu kumplimentari għall-ħaddiema tal-UE u mhux sostituti għalihom u li kkontribwew għal flessibilità akbar tas-suq tax-xogħol u għall-innovazzjoni[40]. Il-potenzjal tal-imprendituri[41] u l-investituri migranti kiseb aktar rikonoxximent. Fil-pjan ta' Azzjoni[42] tal-Imprenditorija 2020 tagħha, il-Kummissjoni pproponiet li tħares lejn inizjattivi biex tiġbed imprendituri emigranti u sabiex tiffaċilita l-imprenditorija fost dawk li diġà huma preżenti jew li jaslu, u sabiex tanalizza l-possibilità li tipproponi leġiżlazzjoni biex jitneħħew l-ostakoli legali għall-istabbiliment ta' negozji u biex l-imprendituri migranti kwalifikati jingħataw permess stabbli. Diġà jistgħu jingħataw eżempji prattiċi dwar fejn jeżistu nuqqasijiet[43], minkejja l-kriżi globali u d-domanda mnaqqsa għax-xogħol. Nuqqasijiet serji ta' ħiliet ġew identifikati fil-qasam tat-Teknoloġija tal-Informatika (IT) bid-domanda għal prattikanti tal-IT mbassra li se tikber b'madwar 3 % fis-sena, u bid-domanda għall-ħaddiema tikber b'pass aktar mgħaġġel mill-provvista[44]. In-nuqqasijiet fis-setturi tas-saħħa u tal-inġinerija issa huma evidenti wkoll.[45] Il-politika tal-migrazzjoni tal-UE għandha tipprovdi faċilitazzjoni għall-kumpaniji sabiex jingaġġaw l-aħjar nies, li altrimenti jistgħu jiddeċiedu li jċaqilqu l-operazzjonijiet lil hinn mill-UE, b'aktar konsegwenzi negattivi għall-ekonomija tal-UE[46]. III.2. Nattiraw u nżommu t-talent L-UE jenħtiġilha dejjem aktar tikkompeti ma', pereżempju, il-Kanada, l-Istati Uniti tal-Amerika u l-Isvizzera, biex tattira t-talent[47]. L-Ewropa trid tibqa' destinazzjoni attraenti[48] filwaqt li, fl-istess ħin, tiżgura s-sigurtà u l-prevenzjoni tal-abbużi. Djalogu mal-bqija tad-dinja, Fil-kuntest tal-Approċċ Globali għall-Migrazzjoni u l-Mobilità (GAMM), jista' jservi biex jiffaċilita l-migrazzjoni bħala parti minn approċċ olistiku lejn l-aspetti kollha tal-immaniġġar tal-migrazzjoni[49]. Il-leġiżlazzjoni tal-UE dwar il-migrazzjoni tikkontribwixxi lejn l-attirar ta' ċerti kategoriji ta' migranti. Eżempju wieħed huwa d-Direttiva tal-2009 dwar il-Karta Blu tal-UE[50], li tippermetti d-dħul u r-residenza ta' ċittadini ta' pajjiżi terzi li jidħlu f'impjieg bi kwalifiki għolja. L-evalwazzjoni tat-traspożizzjoni ta' din id-Direttiva mill-Istati Membri tinsab għaddejja bħalissa, u se tgħin biex jiġi vvalutat kemm id-Direttiva dwar il-Karta Blu tal-UE laħqet l-għan tagħha. L-ewwel statistika dwar l-implimentazzjoni tagħha għandha tkun disponibbli fl-2013, u l-Kummissjoni se tippubblika rapport sa nofs l-2014. Il-Kummissjoni rċeviet notifiki minn ċerti Stati Membri dwar it-traspożizzjoni tad-Direttiva dwar il-Permess Uniku[51], u tinkoraġġixxi lill-Istati Membri l-oħrajn sabiex jirrispettaw l-iskadenza tat-traspożizzjoni stabbilita għal tmiem l-2013. Huma meħtieġa sforzi ulterjuri mill-koleġiżlaturi sabiex jaqblu dwar id-Direttivi dwar it-Trasferimenti Intraazjendali[52] u dwar il-Ħaddiema Staġjonali[53], li n-negozjati dwarhom għamlu progress fl-2012. Il-Portal tal-UE dwar l-Immigrazzjoni[54] huwa għodda importanti biex il-migranti potenzjali jiġu infurmati aħjar dwar l-għażliet tagħhom u l-kundizzjonijiet għall-migrazzjoni legali. Bħala medja l-webpage rċeviet madwar 7 000 viżitatur kull xahar fl-aħħar kwart tal-2012. Il-portal huwa attwalment disponibbli bil-Franċiż u bl-Ingliż, u verżjonijiet lingwistiċi ġodda qed jiġu żviluppati[55]. Sabiex tagħmel l-UE destinazzjoni aktar attraenti għall-istudenti u r-riċerkaturi bl-akbar talent u biex tistimula r-riċerka, l-iżvilupp u l-prestazzjoni innovattiva, il-Kummissjoni adottat proposta għal riformulazzjoni tal-leġiżlazzjoni dwar ir-regoli għall-kundizzjonijiet tad-dħul, ir-residenza u d-drittijiet ta' riċerkaturi, studenti u gruppi oħrajn ċittadini ta' pajjiżi terzi[56]. Din il-proposta tindirizza diversi nuqqasijiet billi tintroduċi kundizzjonijiet aktar ċari għad-dħul fil-pajjiż u garanziji proċedurali, filwaqt li żżid il-koerenza mal-programmi ta' mobilità tal-UE, bħall-boroż ta' studju Erasmus Mundus u Marie Curie. Hija tipproponi li l-istudenti jingħataw aktar opportunitajiet biex ifittxu x-xogħol matul u wara l-istudji tagħhom. Dan għandu wkoll l-għan li jipprovdi protezzjoni aħjar u li jindirizza ċerti drittijiet għal trattament ugwali bħaċ-ċittadini. Proposta tal-Kummissjoni għal Regolament li jistabbilixxi Korp Volontarju Ewropew ta' Għajnuna Umanitarja[57] tipprevedi l-possibbiltà li ċittadini ta' pajjiżi terzi residenti b'permessi għat-tul ikunu eliġibbli biex japplikaw għal servizz bħala Voluntiera tal-Għajnuna tal-UE. Il-Qorti tal-Ġustizzja tal-Unjoni Ewropea (QĠUE) tat żewġ sentenzi[58] dwar l-interpretazzjoni tad-Direttiva dwar ir-Residenti għat-Tul[59]. Waħda minn dawn tindirizza l-kwistjoni tad-drittijiet għal trattament ugwali fir-rigward ta' benefiċċji għall-akkomodazzjoni mogħtija lil ċittadini ta' pajjiżi terzi koperti mid-Direttiva. Il-Qorti kkonfermat ukoll li Stat Membru ma jistax jimponi miżati eċċessivi u sproporzjonati għall-approvazzjoni ta' permessi ta' residenza għal ċittadini ta' pajjiżi terzi. III.3. Kontrolli aktar intelliġenti tal-viżi u tal-fruntieri li jikkontribwixxu għat-tkabbir L-iffaċilitar tal-qsim tal-fruntieri ta' ċittadini ta' pajjiżi terzi li jidħlu fl-UE huwa mod ieħor kif l-UE ssir destinazzjoni aktar attraenti. Fit-28 ta' Frar 2013, il-Kummissjoni adottat "il-pakkett tal-fruntieri intelliġenti", li jikkonsisti minn proposti għal "Sistema ta' Dħul-Ħruġ"[60], "Programm tal-Vjaġġatur Irreġistrat"[61] u emendi sussegwenti tal-Kodiċi tal-Fruntieri ta' Schengen, biex jitħaffu, jiġu ffaċilitati u msaħħa l-proċeduri tal-kontroll fuq il-fruntieri għall-barranin li jivvjaġġaw lejn l-UE. Bin-numru ta' viżi ta' Schengen maħruġa madwar id-dinja jerġa' jiżdied fl-2012 għal 14,2 miljun, meta mqabbel ma' 12,7 miljun fl-2011, huwa ċar li l-implimentazzjoni tal-Kodiċi dwar il-Viżi[62] qiegħda tagħti r-riżultati. Fl-2012 il-Kummissjoni ddeskriviet[63] kif politika aktar intelliġenti tal-viżi tista' tikkontribwixxi għall-għanijiet tat-tkabbir tal-Ewropa 2020 billi tiffaċilita l-opportunitajiet tal-ivvjaġġar, b'mod partikolari għat-turisti. Minbarra dan, rapport dwar l-implimentazzjoni tal-Kodiċi dwar il-Viżi se jkun akkumpanjat minn proposta għal emendi sabiex jiġi żgurat li l-politika tal-UE dwar il-viżi tinkoraġġixxi t-tkabbir ekonomiku u l-iskambji kulturali billi tiffaċilita l-ivvjaġġar ta' vjaġġaturi leġittimi, bħal negozjanti, turisti, studenti u żgħażagħ, filwaqt li tkompli tiżgura livell għoli ta' sigurtà għall-UE. Dan se jkun suġġett għal valutazzjoni tal-impatt. L-implimentazzjoni tas-Sistema ta' Informazzjoni dwar il-Viża (Visa Information System, VIS) issoktat fl-2012 biex tinkludi żewġ reġjuni addizzjonali (il-Lvant Qrib, u r-reġjun tal-Golf). Aktar applikazzjonijiet għall-viża issa huma suġġetti għal proċeduri tal-VIS, biex b'hekk ikunu jistgħu jiġu pproċessati aktar malajr u jiġi miġġieled b'mod aktar effettiv is-serq tal-identità.[64] Il-Kummissjoni bħalissa qiegħda twettaq studju ta' għarfien tal-marki tas-swaba' ta' tfal taħt l-età ta' 12-il sena, sabiex xjentifikament tidentifika jekk hemmx limitu tal-età għall-ġbir tal-marki tas-swaba'. III.4. Nagħmlu possibbli l-integrazzjoni fis-soċjetajiet tagħna L-UE għandha tiżgura wkoll li jiġu stabbiliti miżuri effettivi biex jippromwovu l-integrazzjoni, bil-parteċipazzjoni kemm tal-immigranti kif ukoll tas-soċjetajiet li dawn jgħixu fihom.[65] L-aċċess għall-edukazzjoni, is-servizzi soċjali u s-saħħa huwa importanti għall-integrazzjoni. Fl-2012 l-Istati Membri bdew il-proċess tal-implimentazzjoni tad-Direttivi tal-Permess Uniku tal-2011 li jagħti lil ċittadini ta' pajjiżi terzi koperti minn dik id-Direttiva d-dritt għal trattament ugwali meta mqabbla ma' ċittadini tal-UE, pereżempju fir-rigward tal-kundizzjonijiet tax-xogħol u l-paga, l-edukazzjoni u t-taħriġ vokazzjonali u s-sigurtà soċjali. Lil hinn mill-kontribuzzjoni tagħhom għall-ekonomija u l-innovazzjoni tal-UE, ir-rwol pożittiv tal-migranti nfushom jeħtieġ li jiġi rispettat. Id-diversità kulturali u soċjetali rikka tal-UE kif ukoll it-tolleranza jeħtieġ li jkomplu jservu bħala eżempju pożittiv. Madankollu, huwa inkwetanti li qed ikun hemm numru dejjem jiżdied ta' inċidenti ta' vjolenza ksenofobika kontra l-migranti madwar l-UE. Permezz ta' politiki tal-migrazzjoni u tal-integrazzjoni ġestiti tajjeb, l-UE tista' tikkontribwixxi b'mod attiv biex tiġġieled attitudnijiet ksenofobiċi billi, pereżempju, tappoġġa d-djalogu u żżid il-fehim u l-fiduċja bejn il-komunitajiet differenti. Is-sitwazzjoni ta' ċittadini ta' pajjiżi terzi meta mqabbla mal-popolazzjoni tal-UE kollha kemm hi turi li jista' jsir iktar biex jiġi żgurat li l-migranti li diġà joqogħdu fl-UE jiġu integrati sew, u jkunu jistgħu jiżviluppaw il-potenzjal sħiħ tagħhom f'ambjent fejn id-drittijiet fundamentali tagħhom ikunu rispettati b'mod sħiħ u fejn ikunu jistgħu jikkontribwixxu għall-prosperità tas-soċjetajiet tagħna. Skont ir-rapport dwar l-Iżviluppi tal-Impjiegi u Soċjali fl-Ewropa 2012[66], ir-rati tal-qgħad huma ogħla għaċ-ċittadini ta' pajjiżi terzi (21,3% meta mqabbla mal-medja tal-UE (10,5%). Iċ-ċittadini ta' pajjiżi terzi nstab ukoll li huwa aktar probabbli li jkunu kwalifikati żżejjed meta mqabbla mal-kontropartijiet nazzjonali tagħhom u aktar f'riskju li jaqgħu fil-faqar jew l-esklużjoni soċjali[67]. Ir-riskju tal-faqar u l-esklużjoni soċjali ta' nies imwielda barra fl-età ta' 25-54 sena kien ogħla bħala medja minn dak ta' oħrajn b'aktar minn 10 punti perċentwali madwar l-UE kollha kemm hi. Id-distakk fir-riskju tal-faqar wara t-trasferimenti soċjali bejn il-migranti u ċ-ċittadini tal-UE huwa wkoll sinifikanti, ta' 8 punti perċentwali. Minbarra dan, tfal bi sfond ta' migrazzjoni għandhom riskju ogħla li jitilqu mill-iskola kmieni[68]. Studju ieħor sab li żgħażagħ bi sfond ta' migrazzjoni huwa ħafna aktar probabbli li jkunu "mhux f'impjieg, edukazzjoni jew taħriġ" (NEET) meta mqabbla ma' oħrajn tal-età tagħhom[69]. Filwaqt li rrikonoxxa din l-isfida, il-Kunsill adotta konklużjonijiet f'Novembru 2012 li jidentifikaw il-prijoritajiet meħtieġa biex jiġu indirizzati l-parteċipazzjoni u l-inklużjoni soċjali taż-żgħażagħ b'enfasi fuq dawk bi sfond ta' migrazzjoni[70]. Il-Pakkett ta' Investiment Soċjali jipprovdi lill-Istati Membri tal-UE bi gwida u appoġġ fl-isforzi tagħhom biex ineħħu l-ostakoli għall-parteċipazzjoni tal-ħaddiema, inklużi l-migranti, li mhumiex irrappreżentati biżżejjed fis-suq tax-xogħol, u jħeġġiġhom biex jieħdu azzjoni li tindirizza d-diskriminazzjoni fuq il-post tax-xogħol, itejbu l-iskemi għar-rikonoxximent tal-ħiliet u l-kwalifiki, u jiffaċilitaw l-aċċess tal-migranti għall-edukazzjoni (speċjalment l-edukazzjoni ogħla), is-servizzi tal-impjiegi (inkluża informazzjoni dwar il-postijiet tax-xogħol vakanti), is-servizzi finanzjarji, il-benefiċċji tas-sigurtà soċjali u l-assistenza soċjali[71]. Ir-riunifikazzjoni tal-familji taqdi rwol biex tiffaċilita u tippromwovi l-integrazzjoni. Wara konsultazzjoni pubblika tal-partijiet interessati wara l-Green Paper tal-2011 dwar ir-Riunifikazzjoni tal-Familji[72], il-Kummissjoni qed tħejji linji gwida biex tiżgura l-implimentazzjoni effiċjenti, trasparenti u ċara tar-regoli tar-riunifikazzjoni tal-familji fil-livell tal-UE. Dawn il-linji gwida, li kellhom jitlestew sa tmiem l-2013, se jindirizzaw il-ħtieġa li jkun hemm bilanċ bejn id-dritt fundamentali għall-ħajja tal-familja u l-ħtieġa li jkun żgurat li dan id-dritt jiġi applikat b'mod ġenwin u koerenti skont ir-regoli tad-Direttiva[73]. III.5. Perspettiva esterna Il-migrazzjoni qed issir kwistjoni dejjem aktar importanti fuq l-aġenda globali. Fil-qafas tal-GAMM, li jipprovdi l-qafas ġenerali għall-politka tal-migrazzjoni esterna tal-UE, l-UE ħadet serje ta' inizjattivi kemm fuq il-livell reġjonali kif ukoll fuq dak globali. Li jiġu ffaċilitati l-migrazzjoni u l-mobilità għandu jikkontribwixxi għat-tkabbir ekonomiku u l-kompetittività tal-UE. Ir-rabtiet importanti bejn il-kwistjonijiet tal-migrazzjoni u l-iżvilupp huma wkoll rikonoxxuti b'mod ċar fil-qafas tal-politika ta' żvilupp tal-UE "Aġenda għall-Bidla". Minbarra s-Sħubijiet għall-Mobilità eżistenti, fl-2012 saru negozjati mal-Marokk u t-Tuneżija dwar Sħubijiet għall-Mobbiltà ġodda, inkluż il-faċilitazzjoni tal-mobilità u migrazzjoni legali mmaniġġata aħjar[74]. L-UE tat bidu wkoll għal taħdidiet esploratorji mal-Ażerbajġan. Djalogu strutturat dwar il-migrazzjoni, il-mobilità u s-sigurtà ġie mniedi mal-Ġordan, u dan possibbilment jista' jwassal għal Sħubija tal-Mobilità. Se jsegwu djalogi simili ma' pajjiżi oħra fir-reġjun tan-Nofsinhar tal-Mediterran, meta s-sitwazzjoni politika tkun tippermetti. Qafas ieħor ta' kooperazzjoni, l-"Aġendi Komuni għall-Migrazzjoni u l-Mobilità" qed jiġi kkunsidrat ma' pajjiżi ta' prijorità lil hinn mill-viċinat tal-UE, bħall-Indja. L-UE ssieħbet ukoll f'għadd ta' djalogi u proċessi ta' kooperazzjoni reġjonali u subreġjonali fl-2012, li jkopru l-kwistjonijiet u t-temi kollha rilevanti għall-partijiet kollha fil-qasam tal-migrazzjoni u l-mobilità. F'konformità mal-konklużjonijiet tal-Kunsill tad-29 ta' Mejju 2012[75], ingħatat prijorità lis-Sħubija bejn l-UE u l-Afrika dwar il-Migrazzjoni, il-Mobilità u l-Impjiegi u l-Proċess ta' Rabat[76] fin-Nofsinhar, lill-proċess ta' Praga[77] u lill-panel tas-Sħubija tal-Lvant dwar il-Migrazzjoni u l-Asil fil-Lvant, kif ukoll għal djalogi dwar il-migrazzjoni bejn l-UE u l-Amerika Latina u l-Karibew u d-djalogu mal-pajjiżi tul ir-Rotta tal-Ħarir fi ħdan il-qafas tal-proċess ta' Budapest[78]. Il-pajjiżi ta' oriġini jibbenefikaw ukoll minn kanali legali mmaniġġati sew għad-dħul fl-UE, u l-importanza ta' dan ma għandhiex tiġi sottovalutata. Ir-rimessi għadhom sors sinifikanti ta' dħul privat għal ħafna familji f'pajjiżi terzi u fl-2011 dawn kienu jammontaw għal EUR 28,5 biljun, żieda ta' 3 % mill-2010[79]. Filwaqt li l-Kummissjoni u l-Istati Membri ħadu numru ta' inizjattivi relatati mar-rimessi matul dawn l-aħħar snin u sar titjib, hemm aktar xogħol xi jsir[80]. Gruppi tad-dijaspora wkoll jikkontribwixxu għall-iżvilupp tal-pajjiżi tagħhom ta' oriġini b'ħafna modi oħra, inkluż permezz tat-trasferiment tal-ħiliet u l-promozzjoni tal-investimenti. Fuq livell globali l-UE hija attivament involuta fit-tħejjija tat-tieni Djalogu ta' Livell Għoli tan-NU dwar il-Migrazzjoni Internazzjonali u l-Iżvilupp, li se jsir matul it-tmienja u sittin sessjoni tal-Assemblea Ġenerali tan-Nazzjonijiet Uniti fit-3 u l-4 ta' Ottubru 2013, sabiex tikkontribwixxi b'mod effettiv għas-suċċess tal-laqgħa. Fil-Komunikazzjoni tagħha "Il-Massimizzazzjoni tal-Impatt tal-Iżvilupp tal-Migrazzjoni - Il-kontribuzzjoni tal-UE għad-Djalogu ta' Livell Għoli tan-NU u l-passi li jmiss lejn it-twessigħ tar-rabta żvilupp-migrazzjoni"[81], ir-rabtiet bejn il-migrazzjoni u l-iżvilupp huma indirizzati aktar u l-pożizzjoni komuni tal-UE hija definita b'messaġġi ta' importanza ewlenija għal kooperazzjoni globali mtejba. IV. Nilqgħu l-Isfidi fil-Protezzjoni Internazzjonali IV.1. Tlestija tas-Sistema Ewropea Komuni tal-Asil (SEKA) l-Ewropa tibqa' destinazzjoni importanti għal dawk li għandhom ħtieġa ġenwina li jfittxu protezzjoni. Sabiex ikun hemm status uniformi ta' protezzjoni madwar l-UE, il-Parlament Ewropew, il-Kunsill u l-Kummissjoni ħadmu flimkien b'mod estensiv matul l-2012 biex ilestu l-pakkett meħtieġ ta' strumenti għat-tieni fażi tas-SEKA. Wara l-adozzjoni tad-Direttiva dwar il-Kwalifiki[82] riveduta fl-2011, intlaħaq ftehim politiku fl-2012 dwar ir-riformulazzjoni tar-Regolament ta' Dublin[83] u tad-Direttiva dwar il-Kundizzjonijiet ta' Akkoljenza[84]. Il-bidliet fid-Direttiva dwar il-Kundizzjonijiet tal-Akkoljenza huma partikolarment sinifikanti, billi jintroduċu, għall-ewwel darba, regoli dettaljati dwar id-detenzjoni relatati mal-asil, inkluż lista dettaljata ta' raġunijiet restrittivi għal tali detenzjoni, u rekwiżiti stretti dwar il-kundizzjonijiet ta' detenzjoni. Il-bidliet għar-Regolament ta' Dublin se jtejbu kemm l-effiċjenza tiegħu kif ukoll l-aspetti protettivi tiegħu, b'mod partikolari f'dak li jirrigwarda d-dritt tal-appell kontra deċiżjonijiet ta' trasferiment u ż-żamma tal-unità tal-familja. Intlaħaq ftehim politiku f'Marzu 2013 dwar l-aħħar żewġ biċċiet ta' leġiżlazzjoni li jiffurmaw is-SEKA, ir-riformulazzjoni ta' żewġ strumenti, id-Direttiva dwar il-Proċeduri tal-Asil[85] u r-Regolament EURODAC, dwar bażi tad-dejta bijometrika għat-tqabbil tal-marki tas-swaba'[86]. Id-Direttiva dwar il-Proċeduri tal-Asil reveduta se twassal għal deċiżjonijiet dwar l-asil aktar ġusti, aktar rapidi u ta' kwalità aħjar, u l-ħtiġijiet speċjali ta' persuni vulnerabbli ser jiġu kkunsidrati b'mod aħjar u b'mod partikolari se jkun hemm protezzjoni akbar ta' minorenni mhux akkumpanjati u ta' vittmi tat-tortura. Ir-Regolament EURODAC rivedut se jippermetti aċċess għall-infurzar tal-liġi permezz tal-bażi ta' dejta tal-UE tal-marki tas-swaba' ta' dawk li jfittxu asil taħt ċirkustanzi limitati strettament sabiex jiġu evitati, skopruti jew investigati l-aktar reati serji, bħall-omiċidji, u t-terroriżmu. Ladarba dawn il-miżuri tas-SEKA ikunu implimentati b'mod effettiv, l-UE ser ikollha fis-seħħ sistema komprensiva tal-asil, li tipprovdi proċeduri komuni u status uniformi għal dawk li jingħataw asil jew protezzjoni sussidjarja madwar l-UE b'salvagwardji biżżejjed biex jiġi indirizzat l-użu ħażin. Dawn il-miżuri huma mmirati wkoll lejn l-iżgurar li d-drittijiet fundamentali ta' dawk li jfittxu l-asil jiġu protetti, b'mod partikolari l-prinċipju ta' non-refoulement u d-dritt għal rimedju effettiv quddiem il-qrati. IV.2. Promozzjoni ta' Kooperazzjoni Prattika u Solidarjetà Intra-UE Kien hemm dibattitu intensiv dwar is-solidarjetà intra-UE dwar l-asil fuq il-livell tal-UE b'dokumenti strateġiċi adottati mill-Parlament Ewropew[87] u l-Kunsill[88] u Opinjonijiet kemm mill-Kumitat tar-Reġjuni[89] kif ukoll mill-Kumitat Ekonomiku u Soċjali Ewropew[90]. Kien hemm appoġġ għal-linji wiesgħa tal-istrateġija tal-Kummissjoni stabbiliti fil-Komunikazzjoni dwar is-Solidarjetà fl-UE fil-qasam tal-asil[91]. L-istrateġija hija bbażata fuq it-tkattir tal-fiduċja reċiproka u l-iżvilupp parallel ta' varjetà ta' għodod li jistgħu jirrispondu għall-bżonnijiet u sitwazzjonijiet differenti tal-Istati Membri. Dawn l-għodod u l-oqfsa fil-prattika jistgħu jirnexxu biss bl-impenn sħiħ tal-awtoritajiet tal-Istati Membri flimkien mal-Uffiċċju Ewropew ta' Appoġġ fil-qasam tal-Asil (EASO). L-impenn tal-Istati Membri fil-miżuri ta' solidarjetà ffaċċja test partikolari fi tliet okkażjonijiet matul l-2012, jiġifieri fir-rigward tal-Pjan ta' Azzjoni Nazzjonali Grieg dwar l-Asil u l-Migrazzjoni[92], il-kunflitt fis-Sirja u r-rilokazzjoni tal-benefiċjarji ta' protezzjoni internazzjonali fl-UE, b'mod partikolari permezz tal-proġett EUREMA II. It-tlieta wrew il-ħtieġa li tiġi żviluppata aktar l-implimentazzjoni fil-prattika tal-impenji ta' solidarjetà meħuda. L-implimentazzjoni kienet is-suġġett ta' laqgħa tal-esperti dwar is-solidarjetà intra-UE li saret kmieni fl-2013. Il-laqgħa kkonfermat li għad hemm spazju għal kooperazzjoni prattika iktar mill-qrib bejn l-awtoritajiet nazzjonali. Pereżempju, hija wriet li minkejja l-kwalità għolja ġeneralment rikonoxxuta tal-Kurrikulu Ewropew dwar l-Asil, huma biss ftit Stati Membri li jużawh b'mod estensiv. Fl-istess ħin, bosta esperti tal-Istati Membri esprimew ir-rieda għal aktar skrutinju fil-livell tal-UE tal-proċeduri nazzjonali dwar l-asil sabiex tiżdied il-fiduċja reċiproka permezz ta' traspożizzjoni koerenti ta' liġijiet ġodda għall-asil. Rigward il-prevenzjoni u l-ġestjoni tal-kriżijiet, il-laqgħa identifikat sfidi ewlenin bħalma huma r-responsabbilitajiet ta' koordinazzjoni għal azzjonijiet ta' solidarjetà fil-livell tal-UE, u l-ippjanar ta' kontinġenza fis-sitwazzjonijiet ta' kriżi tal-asil. IV.2.1. Uffiċċju ta' Appoġġ Ewropew fil-qasam tal-Asil (EASO) li jiffunzjona b'mod sħiħ L-Uffiċċju Ewropew ta' Appoġġ fil-Qasam tal-Asil[93] għandu rwol ewlieni fl-implimentazzjoni tas-Sistema Ewropea Komuni tal-Asil (SEKA), b'mod partikolari permezz tat-tisħiħ tal-kooperazzjoni prattika u l-koordinazzjoni tal-appoġġ operattiv fost l-Istati Membri[94]. L-EASO kiseb l-indipendenza finanzjarja sħiħa f'Settembru 2012 u l-miżuri prattiċi ewlenin ta' kooperazzjoni fil-qasam tal-asil, li qabel kienu ġestiti mill-Kummissjoni, ġew trasferiti lill-Aġenzija fl-2012. Filwaqt li kompla l-appoġġ għall-implimentazzjoni tal-Pjan ta' Azzjoni tal-UE dwar il-Migrazzjoni u l-Asil fil-Greċja, seħħ it-tieni skjerament tat-Timijiet ta' Appoġġ għall-Asil tal-EASO, din id-darba fil-Lussemburgu u ġiet ipprovduta għajnuna fit-taħriġ tal-persunal irreklutat ġdid. L-EASO qiegħed dejjem aktar jaġixxi bħala fornitur tal-informazzjoni, bil-għan li jittieħdu azzjonijiet preventivi u jiġi indirizzat tħassib speċifiku qabel ma jiżviluppa fi kriżi. L-Aġenzija hija dipendenti fuq riżorsi tal-Istati Membri sabiex twettaq id-doveri tagħha, u l-Istati Membri huma wkoll imħeġġa biex iżidu l-appoġġ u l-kontribuzzjoni tagħhom għal proġetti oħra mmexxija mill-EASO, bħall-Kurrikulu Ewropew dwar l-Asil u l-attivitajiet tal-Pajjiż tal-Oriġini. Is-sħubija bejn il-Kummissjoni Ewropea u l-EASO se tkun imsaħħa aktar fl-2013, meta l-Aġenzija se ssir sħab kruċjali fl-implimentazzjoni tal-leġiżlazzjoni l-ġdida. Se jkun hemm l-ewwel evalwazzjoni tal-EASO fl-2013, f'konformità mal-Komunikazzjoni dwar is-Solidarjetà fl-UE[95]. Il-Kummissjoni se taħdem ukoll mal-EASO biex tadotta b'mod sħiħ il-miżuri previsti fid-Dikjarazzjoni Konġunta dwar l-Aġenziji Deċentralizzati tal-UE[96]. IV.2.2. Appoġġ għall-Greċja fil-qasam tal-asil Il-Kummissjoni, flimkien mal-EASO u partijiet interessati oħra, ħadet passi biex tappoġġa lill-Greċja fit-titjib tas-sistema tal-asil tagħha. Dan kien jinkludi missjonijiet fuq il-post, l-għoti ta' finanzjament immirat u l-iskjerament ta' Timijiet ta' Appoġġ għall-Asil tal-EASO u esperti dwar l-implimentazzjoni tal-finanzjament tal-UE. L-iżviluppi pożittivi kienu jinkludu servizz ġdid indipendenti dwar l-asil, l-istabbiliment ta' miżuri għall-indirizzar tal-każijiet pendenti bħal kumitati tal-appelli u task force speċjali. Finanzjament, li jammonta għal madwar EUR 19,95M għall-perjodu 2011-2013, ġie provdut biex jappoġġa dawn l-isforzi permezz tal-Fond Ewropew għar-Refuġjati, b'madwar EUR 3,2M allokati fl-2013 biss[97]. Filwaqt li laqgħet b'mod ċar dawn l-iżviluppi, il-Kummissjoni tikkunsidra li għad hemm lakuni u se tkun meħtieġa aktar ħidma, b'mod partikolari fir-rigward tar-rispett tad-drittijiet tal-bniedem fil-faċilitajiet ta' detenzjoni, żieda fl-aċċess għall-proċedura tal-asil u żieda fid-disponibilità ta' kapaċitajiet ta' akkoljenza miftuħa. Il-Kummissjoni se tkompli taħdem mal-awtoritajiet Griegi sabiex tipprijoritizza u mbagħad tiffaċilita l-implimentazzjoni rapida tal-pjan ta' azzjoni. It-tkomplija tal-appoġġ u s-solidarjetà minn Stati Membri oħra tal-UE huma wkoll neċessarji. L-importanza li tkompli l-viġilanza f'dan ir-rigward hija mirfuda mill-implikazzjonijiet għas-sistema ta' asil Ewropea kollha tas-sentenza tal-Awla Manja tal-Qorti tal-Ġustizzja tal-UE fil-Kawżi Konġunti C-411/10 u C-493/10[98]. IV.2.3. Protezzjoni għal dawk li qed jaħarbu mis-Sirja Il-migrazzjoni bħala konsegwenza tal-kunflitt fis-Sirja hija sfida importanti għas-sistemi tal-asil ta' xi Stati Membri. Il-maġġoranza vasta tal-kważi 600 000 Sirjan li ħarbu minn pajjiżhom matul l-2012 marru lejn il-Ġordan, il-Libanu, it-Turkija u l-Iraq[99], b'madwar 23 770[100] jitolbu asil fl-UE. Fost dawn, il-biċċa l-kbira applikaw fil-Ġermanja u fl-Isvezja (madwar 33% tat-total kull wieħed), u l-Istati Membri l-oħra ġew affettwati biss marġinalment. Filwaqt li dawn in-numri ma kinux għolja biżżejjed biex jiddestabbilizzaw is-sistemi tal-asil, speċjalment billi l-istima tal-pretensjonijiet setgħet issir malajr b'mod partikolari fil-Ġermanja, deher ċar li madankollu kien hemm ħtieġa għal aktar tħejjija minħabba l-iżviluppi imprevedibbli. Sa minn Awwissu 2012, il-Kummissjoni waqqfet netwerk mal-aġenziji rilevanti (EASO, Frontex, Europol) għal skambji ta' informazzjoni regolari sabiex tiġi kkoordinata l-azzjoni meħtieġa. Dan il-mekkaniżmu ta' koordinazzjoni bejn il-Kummissjoni Ewropea u l-aġenziji tal-UE huwa mudell biex jiġi żgurat monitoraġġ ġenerali aħjar tas-sitwazzjoni fil-fruntieri esterni tal-UE u tas-sistemi tal-asil tagħha. Dan se jiffaċilita l-attivazzjoni ta' strumenti ta' appoġġ b'mod tempestiv, anki permezz tal-mekkaniżmu ta' twissija minn qabel previst fl-Artikolu 33 tar-Regolament ta' Dublin rivedut. IV.2.4. Rilokazzjoni fi ħdan l-UE Ir-rilokazzjoni tal-benefiċjarji tal-protezzjoni internazzjonali tkompli tkun wieħed fost l-aktar atti tanġibbli ta' solidarjetà disponibbli għall-Istati Membri li jixtiequ jnaqqsu l-pressjonijiet fuq is-sistemi ta' asil tal-Istati Membri l-oħra. Hija għadha wkoll wieħed mill-aktar kontroversjali. Filwaqt li l-proġett EUREMA II[101], li beda fl-2012, ġie estiż sa tmiem l-2013, għad hemm diffikultajiet biex jiġu rilokati benefiċjarji minn Malta għal ċerti Stati Membri parteċipanti. Skont l-EASO u l-informazzjoni pprovduta lill-Kummissjoni mill-UNHCR, l-IOM u l-Gvern Malti, ir-raġunijiet għal dan ivarjaw minn dawk li xi kultant huma kriterji restrittivi applikati mill-Istati Membri sabiex jagħżlu l-benefiċjarji għar-rilokazzjoni, għall-perċezzjonijiet mill-benefiċjarji li l-prospetti tar-riunifikazzjoni tal-familja u tal-integrazzjoni fl-Istat Membru li joffri li jirrilokahom jistgħu jikkawżawlhom diffikultajiet. IV.3. Dimensjoni esterna tal-asil tal-UE - Programmi Reġjonali tal-Protezzjoni u r-Risistemazzjoni Is-solidarjetà ma għandhiex tieqaf fuq il-fruntieri tal-UE, u pajjiżi terzi għandhom bl-istess mod jibbenefikaw mill-appoġġ tal-UE fil-protezzjoni internazzjonali. Fil-qafas tal-GAMM, l-UE għandha ssaħħaħ il-kooperazzjoni ma' pajjiżi rilevanti mhux tal-UE sabiex tassisti fit-tisħiħ tas-sistemi ta' protezzjoni tagħhom, u tiżgura l-konformità mal-istandards internazzjonali, kif ukoll biex turi solidarjetà mar-refuġjati u persuni oħra li jeħtieġu protezzjoni madwar id-dinja. Programmi ta' Protezzjoni Reġjonali (RPPs) u risistemazzjoni huma strumenti ewlenin lejn dan l-għan, b'mod parallel mal-kooperazzjoni li tinsab għaddejja tal-UE ma' pajjiżi terzi kemm fuq livell bilaterali kif ukoll fuq dak multilaterali. B'żieda max-xogħol fuq l-RPPs eżistenti[102], u wara sejħa mill-Kunsill tal-Ġustizzja u l-Affarijiet Interni[103], il-Kummissjoni qiegħda tirrispondi għall-kunflitt li jinsab għaddej fis-Sirja u s-sitwazzjoni tar-rifuġjati fil-pajjiżi ġirien permezz tat-twaqqif matul l-2014 ta' Programm ta' Żvilupp u Protezzjoni Reġjonali fil-Lvant Nofsani, li jikkumplimenta l-assistenza umanitarja immedjata li diġà qed tiġi pprovduta. Il-Kummissjoni qed tipprovdi wkoll appoġġ finanzjarju lill-UNHCR biex tappoġġa l-isforzi li jippermettu lir-refuġjati f'pajjiżi ġirien tas-Sirja biex jiġu rreġistrati kif suppost u b'hekk jiksbu aċċess għal protezzjoni. Dan l-appoġġ jinkludi assistenza għall-awtoritajiet lokali bil-forniment ta' trasport minn punti ta' qsim tal-fruntieri, il-forniment tat-tagħmir u l-provvisti meħtieġa, kif ukoll, fejn meħtieġ, forniment ta' taħriġ u familjarizzazzjoni ta' organizzazzjonijiet mhux governattivi, uffiċjali, u partijiet interessati oħra mal-prinċipji bażiċi tal-protezzjoni internazzjonali. Ir-risistemazzjoni tar-refuġjati minn barra l-UE tibqa' att ewlieni ta' solidarjetà bejn l-UE u l-Istati Membri tagħha ma' pajjiżi terzi li qed jospitaw popolazzjonijiet kbar ta' refuġjati. L-għan tal-Kummissjoni huwa li jiġi żgurat li aktar refuġjati jiġu risistemati kull sena minn aktar Stati Membri, filwaqt li tiġi rrispettata n-natura volontarja tar-risistemazzjoni. Biex jintlaħaq ftehim dwar il-Programm Konġunt dwar ir-Risistemazzjoni[104] tal-UE taħt il-Fond Ewropew għar-Refuġjati f'Marzu 2012, l-Istati Membri qablu, għall-ewwel darba, dwar prijoritajiet ta' risistemazzjoni komuni tal-UE għas-sena 2013[105]. Dan jagħti sinjal politiku qawwi ta' unità u solidarjetà mal-komunità internazzjonali u r-refuġjati fil-bżonn ta' soluzzjoni sostenibbli u huwa espressjoni tal-importanza li l-UE u l-Istati Membri jagħtu għal li jidderieġu l-isforzi ta' risistemazzjoni tal-Unjoni lejn sitwazzjonijiet imtawla li jeħtieġu attenzjoni speċjali u sforzi akbar. Il-linji ġenerali tal-Programm ta' Risistemazzjoni tal-Unjoni mill-2014 'il quddiem qed jiġu nnegozjati bħala parti mill-Fond għall-Asil u l-Migrazzjoni l-ġdid. IV.4. Minorenni mhux akkompanjati Minorenni mhux akkumpanjati, inklużi wkoll dawk li ma japplikawx għall-asil, jikkostitwixxu grupp vulnerabbli li baqa' jirċievi ħafna attenzjoni fl-2012. Ir-rapport ta' nofs it-terminu[106] dwar l-implimentazzjoni tal-Pjan ta' Azzjoni dwar il-Minorenni mhux Akkumpanjati (2010-2014) [107] jenfasizza l-ħtieġa li jittejjeb il-ġbir tad-dejta, li jiġu evitati l-migrazzjoni mhux sikura u t-traffikar fil-bnedmin, li jingħataw akkoljenza u garanziji proċedurali fl-UE u li jinstabu soluzzjonijiet sostenibbli sabiex dan il-fenomenu persistenti jiġi indirizzat b'mod effettiv. L-integrazzjoni tal-ħtiġijiet speċifiċi tal-minorenni (mhux akkumpanjati) u r-rikonoxximent tal-pożizzjoni vulnerabbli tagħhom f'sitwazzjonijiet l-asil b'mod adegwat, baqa' wieħed mill-aktar punti importanti għall-Kummissjoni matul in-negozjati dwar l-istrumenti tas-Sistema Ewropea Komuni tal-Asil. L-EASO nieda numru ta' inizjattivi dwar tekniki ta' valutazzjoni tal-età u traċċar tal-familji. Il-Kummissjoni nediet ukoll sejħa għal proposti għal proġetti għall-analiżi tal-politiki u l-identifikazzjoni tal-aħjar prattiki dwar l-akkoljenza, il-protezzjoni u l-integrazzjoni ta' tfal mhux akkumpanjati[108]. IV.5. Eradikazzjoni tat-Traffikar tal-Bnedmin u protezzjoni tal-vittmi tat-traffikar Kooperazzjoni qawwija bejn l-UE u l-Istati Membri tagħha hija meħtieġa biex jinqered it-traffikar tal-bnedmin li huwa fil-biċċa l-kbira fenomenu transfruntier. Vittmi minn barra l-Unjoni Ewropea jiġu primarjament min-Niġerja u ċ-Ċina. Fl-2012 kien hemm diversi żviluppi sinifikanti u dinamiċi fil-qafas politiku u legali tal-UE għall-indirizzar tat-traffikar tal-bnedmin. F'Ġunju 2012, il-Kummissjoni nediet l-istrateġija integrata tal-UE għall-Eradikazzjoni tat-Traffikar tal-Bnedmin 2012-2016[109], li poġġiet lill-vittmi fil-qalba tagħha u tikkumplimenta l-implimentazzjoni tal-leġiżlazzjoni tal-UE dwar it-traffikar[110]. L-Uffiċċju tal-Koordinatur tal-UE Kontra t-Traffikar, maħtur fl-2011, jaqdi rwol importanti fil-monitoraġġ tal-implimentazzjoni. F'Ottubru 2012, il-Kunsill Ewropew adotta Konklużjonijiet[111] li laqgħu tajjeb l-istrateġija u rriaffermaw li l-Istati Membri għandhom ir-rieda politika u huma lesti biex jaġixxu fuq l-impenji ta' politika tagħhom. Il-Parlament Ewropew, il-Kumitat Ekonomiku u Soċjali Ewropew, u l-Kumitat tar-Reġjuni wkoll laqgħu l-Komunikazzjoni b'sodisfazzjon[112]. Dwar id-dimensjoni esterna tat-traffikar tal-bnedmin, it-tieni rapport (u dak finali) dwar l-implimentazzjoni tad-Dokument Orjentat lejn l-Azzjoni (DOA) dwar it-tisħiħ tad-dimensjoni esterna tal-UE dwar l-azzjoni kontra t-traffikar tal-bnedmin[113] irrikonoxxiet li l-istrateġija tal-UE għandha tintuża bħala l-qafas ta' gwida l-ġdid għad-dimensjoni esterna. Dan jipprevedi sforzi koordinati biex titjieb il-kooperazzjoni mal-pajjiżi terzi tal-oriġini, it-tranżitu u d-destinazzjoni. Dan jikkonforma wkoll mal-konklużjonijiet tal-Kunsill dwar l-Approċċ Globali għall-Migrazzjoni u l-Mobilità[114]. It-traffikar tal-bnedmin huwa suġġett fid-djalogi kollha dwar il-migrazzjoni u l-mobilità bejn l-UE u l-imsieħba tagħha kemm fil-livell reġjonali u bilaterali kif ukoll fis-Sħubijiet tal-Mobilità. Ir-rapport kien jinkludi lista speċifika ta' pajjiżi u reġjuni għal aktar tisħiħ u razzjonalizzazzjoni ta' din il-kooperazzjoni u sħubija, li se tiġi riveduta u aġġornata f'intervalli regolari. V. Reazzjoni tal-Politika għall-Pressjonijiet Migratorji V.1. Approċċ Koerenti biex Titnaqqas il-Migrazzjoni Irregolari Il-migrazzjoni irregolari tkompli tippreżenta sfidi għall-UE u l-Istati Membri li kollha kemm huma, għalkemm fi gradi u ċirkostanzi differenti, ġew affettwati, kif inhuma l-migranti stess, ħafna drabi f'kundizzjonijiet perikolużi u inumani. L-għan ċar tal-UE huwa li timpedixxi u tikkontrolla l-pressjonijiet eżistenti li joħorġu mill-migrazzjoni irregolari, flimkien mal-abbuż tar-rotot migratorji legali. Din hija prekundizzjoni għal politika kredibbli tal-migrazzjoni legali u l-mobilità. Fit-23 ta' April 2012, il-Kunsill adotta l-"Azzjoni tal-UE dwar il-Pressjonijiet Migratorji - Rispons Strateġiku"[115], li tenfasizza sitt oqsma ta' azzjoni strateġiċi ta' prijorità: (I) Tisħiħ tal-kooperazzjoni ma' pajjiżi terzi tat-tranżitu u l-oriġini dwar il-ġestjoni tal-migrazzjoni; (II) Ġestjoni mtejba tal-fruntieri fil-fruntieri esterni; (III) Prevenzjoni tal-immigrazzjoni illegali permezz tal-fruntiera Griega-Torka; (IV) Indirizzar aħjar tal-abbuż tal-kanali migratorji legali; (V) Salvagwardja u protezzjoni tal-moviment ħieles permezz tal-prevenzjoni tal-abbuż minn ċittadini ta' pajjiżi terzi u (VI) Tisħiħ tal-ġestjoni tal-migrazzjoni, inkluża l-kooperazzjoni dwar prattiki ta' ritorn. L-"Azzjoni tal-UE dwar il-Pressjonijiet Migratorji - Rispons Strateġiku" tipprovdi għodda li tippermetti lill-UE u lill-Istati Membri tagħha sabiex jindirizzaw il-migrazzjoni irregolari, filwaqt li jiżguraw ir-rispett għad-drittijiet fundamentali[116]. L-implimentazzjoni, u s-segwitu tal-elementi tagħha jinvolvu kooperazzjoni mill-qrib bejn l-atturi istituzzjonali (il-Kunsill, l-Istati Membri, il-Kummissjoni u l-Aġenziji relevanti tal-UE), kollha skont il-kompetenzi rispettivi u r-rwol istituzzjonali tagħhom[117]. Id-dokument ta' ħidma tal-persunal tal-Kummissjoni li jakkumpanja dan ir-rapport jinkludi rapport ta' progress dwar l-azzjonijiet tal-Istati Membri f'dawn l-oqsma prijoritarji[118]. Il-prijoritajiet strateġiċi jeħtieġ li jitqiesu bħala parti mill-aspett usa' tal-ġestjoni tal-flussi migratorji, li jinkorpora l-aspetti kollha li jvarjaw minn djalogi ma' pajjiżi terzi, bħala parti mill-qafas GAMM, għal azzjonijiet ta' solidarjetà mal-Greċja, għal azzjonijiet imwettqa minn Stati Membri individwali fi ħdan il-fruntieri tagħhom. Dawk li jħaddmu ċittadini ta' pajjiżi terzi li jkunu qegħdin fil-pajjiż illegalment għandhom jiġu sanzjonati. Il-Kummissjoni bħalissa qed tevalwa t-traspożizzjoni mill-Istati Membri tad-Direttiva dwar Sanzjonijiet għal min Iħaddem[119]. Fuq il-bażi ta' din il-valutazzjoni, il-Kummissjoni se tippubblika rapport sa nofs l-2014. L-Istati Membri huma mitluba biex jissottomettu r-rapporti annwali rekwiżiti dwar l-ispezzjonijiet, dovuti f'Lulju ta' kull sena. V.1.1 Identifikazzjoni u trattament ta' punti ta' pressjoni Il-Frontex għandha rwol ewlieni fl-analiżi tar-rotot migratorji irregolari u tikkoordina azzjonijiet biex jiġu indirizzati b'mod partikolari punti ta' pressjoni, bħall-fruntiera bejn il-Greċja u t-Turkija fil-preżent. Punti ta' pressjoni jistgħu jitfaċċaw ukoll f'postijiet oħra, u għalhekk għadu importanti li jiġu ssorveljati l-iżviluppi kontinwament. Bħala parti mill-Pjan ta' Azzjoni Nazzjonali tal-Greċja dwar l-Asil u l-Migrazzjoni, l-iżviluppi pożittivi jinkludu t-titjib fil-ġestjoni integrata tal-fruntieri esterni, permezz ta' sorveljanza elettronika kif ukoll l-istabbiliment ta' unità nazzjonali ta' koordinazzjoni, flimkien ma' politika ta' ritorn effettiv, li se tiffoka fuq l-appoġġar tar-ritorni volontarji u f'każijiet fejn dawn ma jkunux possibbli, ritorni mġiegħla. V.1.2 Ftehimiet ta' riammissjoni Il-Kummissjoni tkompli tippromwovi l-implimentazzjoni ta' 13-il ftehim eżistenti ta' riammissjoni tal-UE[120] filwaqt li tqis il-konklużjonijiet tal-Kunsill tad-9-10 ta' Ġunju 2011 dwar l-istrateġija tal-UE dwar ir-riammissjoni. Hija qiegħda tkompli wkoll l-isforzi tagħha bħala negozjatur tal-ftehimiet ta' riammissjoni tal-UE. Ftehimiet ġodda ta' riammissjoni kienu konklużi mar-Repubblika tal-Kap Verde f'April 2012 u mal-Armenja f'Ottubru 2012. Intlaħaq ukoll ftehim mat-Turkija f'Ġunju 2012, li issa qiegħed jistenna l-firma u r-ratifika. In-negozjati mal-Azerbajġan għamlu progress b'pass tajjeb. Il-Kummissjoni qed tagħmel sforzi biex issaħħaħ il-garanziji ta' protezzjoni tad-drittijiet fundamentali fi ftehimiet ġodda ta' riammissjoni tal-UE ma' pajjiżi terzi. Sett ta' Rakkomandazzjonijiet tal-laqgħat tal-esperti li fost l-oħrajn ikopru r-riammissjoni, li għandhom l-għan li jtejbu l-implimentazzjoni tad-dispożizzjonijiet relevanti tal-Artikolu 13 (Migrazzjoni) tal-Ftehim ta' Cotonou[121], ġew approvati f'Laqgħa Ministerjali tal-AKP f'Vanuatu f'Ġunju 2012. V.1.3 Iffissar ta' standards b'Politika tar-Ritorn komuni Sa tmiem l-2012, l-Istati kollha marbuta bid-Direttiva dwar ir-Ritorn[122], minbarra l-Islanda, kienu nnotifikaw it-traspożizzjoni sħiħa lill-Kummissjoni. L-UE issa hija għalhekk qrib ħafna li jkollha standards komuni tar-ritorn, b'rispett sħiħ għad-drittijiet fundamentali. L-evalwazzjoni tat-traspożizzjoni korretta tad-Direttiva dwar ir-Ritorn fil-leġiżlazzjoni nazzjonali tlestiet, u attwalment qed tiġi segwita mill-Kummissjoni. Sentenza ta' importanza ewlenija tal-2012 mill-QĠUE tiċċara safejn id-dispożizzjonijiet tal-liġi nazzjonali li jikkriminalizzaw il-permanenza irregolari huma kompatibbli mad-Direttiva tar-Ritorn[123]. Komunikazzjoni dwar ir-ritorn se tiġi ppubblikata sa tmiem l-2013. Fl-2012, 52,1% tar-ritorni kollha mwettqa kienu ritorni jew tluq volontarji. Ritorn jew tluq volontarju jibqa' l-mod ippreferut ta' ritorn, għalkemm, f'xi każijiet, ritorni mġiegħla jistgħu jkunu meħtieġa. L-Istati Membri għandhom ikomplu jagħmlu użu sħiħ mill-possibilitajiet offruti min-Netwerk Ewropew tar-Ritorn Volontarju (VREN)[124], kif ukoll mill-finanzjament mill-Fond Ewropew tar-Ritorn. L-użu ta' titjiriet ta' ritorn konġunti għandu jkun imħeġġeġ aktar, billi jsir użu sħiħ mill-Fond ta' Ritorn u l-koordinazzjoni tal-Frontex[125]. Salvagwardji proċedurali kif preskritt fid-Direttiva dwar ir-Ritorn, inkluż il-preżenza ta' persuni li jimmonitorjaw ir-ritorn sfurzat, jeħtieġ li jiġu rinfurzati. L-Istati Membri huma ta' spiss ikkonfrontati b'għadd sinifikanti ta' ċittadini ta' pajjiżi terzi li ma jistgħux jiġu rritornati fil-prattika, anke jekk tkun ittieħdet deċiżjoni ta' ritorn. Studju komparattiv[126] imwettaq għall-Kummissjoni sab li għadd ta' Stati Membri jipprevedu kanali u kundizzjonijiet li permezz tagħhom persuni b'ordni ta' ritorn/tneħħija posposta jistgħu jibdew proċedura ta' regolarizzazzjoni, sakemm jissodisfaw ċerti kundizzjonijiet, bħal tul minimu ta' permanenza, kooperazzjoni u l-assenza ta' tħassib fir-rigward tal-ordni pubblika. Bħalissa l-Kummissjoni qiegħda tanalizza s-sejbiet minn dan l-istudju u se tipproponi azzjonijiet possibbli bħala parti mill-Komunikazzjoni tagħha dwar ir-ritorn. V.1.4 Indirizzar tal-użu ħażin tal-liberalizzazzjoni tal-viża Il-Kummissjoni, bl-assistenza tal-EASO u l-Frontex, qed tkompli tissorvelja l-effetti ta' sistemi ġodda ta' ħelsien mill-viża permezz tal-hekk imsejjaħ mekkaniżmu ta' monitoraġġ ta' wara l-liberalizzazzjoni tal-viża. Tkomplew ukoll in-negozjati dwar l-emendi proposti[127] għar-Regolament 539/2001[128]. Din ir-reviżjoni tar-Regolament għandha tintroduċi mekkaniżmi ta' sospensjoni tal-viża ġodda u mekkaniżmu ta' reċiproċità rivedut bħala l-aħħar mezz f'każijiet meta l-introduzzjoni ta' sistema ta' ħelsien mill-viża tirriżulta f'żieda sostanzjali u f'daqqa fil-migrazzjoni irregolari jew l-applikazzjonijiet għall-asil infondati. Għadu ma nstabx ftehim dwar il-mekkaniżmu ta' reċiproċità. V.2. Ġestjoni Effettiva tal-Fruntieri V.2.1 Fruntieri Esterni tal-UE Il-Frontex qiegħda tkompli taqdi rwol essenzjali fl-iffaċilitar tal-kooperazzjoni operattiva bejn l-Istati Membri dwar is-sigurtà tal-fruntieri u r-ritorn. L-implimentazzjoni tar-Regolament rivedut tagħha[129], li daħal fis-seħħ f'Diċembru 2011, issa trid tkun il-prijorità ewlenija għall-Aġenzija, b'mod partikolari billi tagħmel użu attiv mill-Uffiċjal tad-Drittijiet Fundamentali maħtur u l-Forum Konsultattiv dwar id-Drittijiet Fundamentali. Il-Kummissjoni laqgħet il-konsultazzjoni pubblika tal-Ombudsman tal-UE dwar il-Frontex u d-drittijiet fundamentali[130]. Wara l-annullament mill-QĠUE tad-Deċiżjoni tal-Kunsill 2010/252/UE fir-rigward tal-linji gwida dwar operazzjonijiet ta' tiftix u salvataġġ[131], il-Kummissjoni ppreżentat proposta[132] f'April 2013 li tissostitwixxi din id-Deċiżjoni u tassimila s-sentenza ta' importanza ewlenija tal-Qorti Ewropea tad-Drittijiet tal-Bniedem mogħtija fl-2012[133]. F'koordinazzjoni mill-qrib mal-Frontex u l-Istati Membri, il-Kummissjoni kompliet tiżviluppa s-Sistema Ewropea ta' Sorveljanza tal-Fruntieri (EUROSUR), li hija skedata li ssir operattiva f'Ottubru 2013. Ir-Regolament li jistabbilixxi s-sistema huwa mistenni li jkun adottat fl-ewwel nofs tal-2013 u l-Kunsill Ewropew u l-Parlament huma mħeġġa biex jappoġġaw din l-iskeda. Sabiex ikollha sett komprensiv ta' għodod għall-ġestjoni tal-fruntieri esterni tal-UE, bl-aħħar teknoloġija, il-Kummissjoni adottat il- "il-pakkett tal-Fruntieri Intelliġenti" fi Frar 2013. V.2.2 Governanza ta' Schengen Kif imħabbar fil-Komunikazzjoni dwar il-Migrazzjoni[134] tagħha tal-2011, il-Kummissjoni ppubblikat linji gwida[135], bħala parti mill-ewwel rapport biannwali dwar il-funzjonament taż-żona Schengen[136], biex tiżgura implimentazzjoni u interpretazzjoni koerenti tar-regoli li jirregolaw iż-żona ta' Schengen. Ġew identifikati żewġ oqsma fejn dawn il-linji gwida jistgħu jkollhom valur miżjud: il-ħruġ ta' permessi temporanji ta' residenza u ta' dokumenti tal-ivvjaġġar lil ċittadini mhux tal-UE flimkien ma' miżuri tal-pulizija fiż-żoni interni tal-fruntiera. Fir-rigward ta' dawn tal-aħħar, l-Istati Membri huma mistiedna biex jiżguraw li l-leġiżlazzjoni u l-prattiki nazzjonali tagħhom ikunu konformi mad-dispożizzjonijiet rilevanti tal-acquis ta' Schengen u l-ġurisprudenza tal-QĠUE[137]. Il-proposti leġiżlattivi proposti fl-2011[138] għat-tisħiħ tal-governanza ta' Schengen ġew diskussi intensivament matul l-2012 fil-Kunsill u l-PE; id-diskussjonijiet għadhom għaddejjin fl-2013. VI. Rimarki tal-Għeluq Il-migrazzjoni kienet u se tkun parti minn dak li jagħmel l-UE. Kif muri f'dan ir-rapport, diġà nkiseb ħafna riċentament u s-snin li ġejjin se jġibu sfidi ġodda li jridu jiġu indirizzati. L-għadd li qed jikber ta' inċidenti ta' vjolenza ksenofobika kontra l-migranti madwar l-UE huwa allarmanti. Permezz ta' politiki tal-migrazzjoni u l-integrazzjoni ġestiti tajjeb, l-UE tista' tikkontribwixxi b'mod attiv biex topponi dawn l-attitudnijiet. L-Ewropa għandha tilqa' d-diversità u tagħmel il-migrazzjoni forza dinamika għat-tkabbir u l-progress. Biex tattira t-talenti u l-imprendituri li l-Ewropa għandha bżonn, l-UE għandha żżomm il-pass mal-kompetituri globali tagħha. B'appoġġ għall-għanijiet tal-Istrateġija UE 2020, jeħtieġ li jinħolqu l-kundizzjonijiet għal politika komprensiva u li tħares 'il quddiem tal-migrazzjoni tal-ħaddiema u waħda li tippermetti lill-attività ekonomika tirnexxi f'ambjent stabbli u sikur. Dan jinkludi ħidma dwar ġestjoni aktar moderna u effiċjenti tal-flussi tal-vjaġġaturi fil-fruntieri esterni tagħha, it-tisħiħ tal-immigrazzjoni legali ġestita tajjeb u l-politiki ta' integrazzjoni u fl-istess ħin, l-intensifikar tal-ġlieda kontra l-migrazzjoni irregolari u t-traffikar tal-bnedmin filwaqt li jiġi żgurat li f'dan kollu d-drittijiet fundamentali tal-immigranti u dawk li jfittxu l-asil ikunu garantiti. Dan jimplika li l-koleġiżlaturi jagħtu l-prijorità neċessarja għall-adozzjoni tal-pakketti leġiżlattivi fuq il-mejda. Dan jimplika wkoll li huwa meħtieġ monitoraġġ aktar proattiv mill-Kummissjoni dwar l-implimentazzjoni tal-acquis tal-migrazzjoni. L-iżvilupp tal-politiki tal-immigrazzjoni u tal-asil ma jistax isir mingħajr l-appoġġ baġitarju meħtieġ. Għad hemm il-ħtieġa li jiġi żgurat li l-qafas ġenerali tal-baġit tal-Unjoni Ewropea għall-perjodu 2014 sal-2020 jiġi miftiehem u effettivament jiddaħħal fis-seħħ. Għandu jinstab mill-aktar fis ftehim dwar il-proposti tar-Regolament tal-Fond għall-Migrazzjoni u l-Asil u r-Regolament tal-Fond għas-Sigurtà Interna sabiex ikunu jistgħu jiddaħħlu fis-seħħ il-miżuri meħtieġa mill-bidu tal-2014. Il-Kummissjoni se torganizza "djalogi ta' politika" ma' Stati Membri individwali u, fir-rigward ta' xi partijiet tal-Fond għas-Sigurtà Interna, mal-Istati assoċjati ma' Schengen, qabel in-negozjati dwar il-programmi pluriennali tagħhom. Id-djalogu ta' politika għandu jwassal għal enfasi akbar fuq l-għanijiet, ir-riżultati u l-impatti. Sadanittant, l-Istati Membri huma msejħa biex jużaw b'mod sħiħ il-fondi li bħalissa huma disponibbli, biex jappoġġaw l-implimentazzjoni tal-politika dwar il-migrazzjoni tal-UE. Il-Kummissjoni tistenna bil-ħerqa aktar dibattiti fuq il-bażi ta' dan ir-rapport, kemm fil-Parlament Ewropew kif ukoll fil-Kunsill. [1] Il-Kummissjoni wiegħdet somma addizzjonali ta' EUR 100 miljun ta' fondi umanitarji għal aktar minn 4 miljun ruħ fi bżonn ta' għajnuna minħabba l-kunflitt fis-Sirja. Dan il-finanzjament, li għandu jinħareġ fl-2013, iġib il-finanzjament umanitarju tal-Kummissjoni għal EUR 200 miljun. Ara http://ec.europa.eu/echo/news/2013/20130129_en.htm. [2] Eurostat (online data code: demo_pjanind) [3] Eurostat (online data code: proj_10c2150p) [4] COM(2011) 751finali [5] COM(2012) 254 finali. Proposta emendata fit-tieni qari. [6] COM(2011) 319 finali. Proposta emendata. [7] COM(2010) 379 finali [8] COM(2010) 378 finali [9] Ir-Regolament (UE) Nru 1077/2011. Ara http://ec.europa.eu/dgs/home-affairs/what-is-new/news/news/2012/docs/20121129_agency_large_scale_it_systems_en.pdf. [10] COM(2011) 743 finali u l-konklużjonijiet tal-Kunsill sussegwenti. Rapport ta' kull sentejn dwar l-implimentazzjoni tal-GAMM se jkun ippubblikat f'Ġunju 2013, u dan se jieħu kont tal-progress li sar u jikkontribwixxi għal iktar tisħiħ tal-implimentazzjoni tal-GAMM. [11] SWD(2013) 210 [12] EMN, http://www.emn.europa.eu [13] Skont ir-Regolament (KE) Nru 377/2004, kif emendat bir-Regolament (UE) Nru 493/2011. ĠU L 141, 27.5.2001, p.1. [14] L-istatistika ppreżentata hawnhekk u matul din il-Komunikazzjoni hija primarjament l-aħħar dejta disponibbli mill-Eurostat. Statistiċi aktar dettaljati, xi wħud minnhom mingħand l-EMN, inkluż tqassim skont l-Istat Membru, huma mogħtija fl-Anness Statistiku tad-Dokument ta' Ħidma tal-Persunal mehmuż (SWD(2013) 210). [15] Il-migrazzjoni netta lejn l-UE, mingħajr aġġustament statistiku, kienet tammonta għal + 0,5 miljun, b'1,2 miljun jemigraw u 1,7 miljun jimmigraw. [16] L-Istatistika dwar l-Immigrazzjoni tal-Eurostat. Ara wkoll Rivista Trimestrali dwar is-Sitwazzjoni tal-Impjiegi u Soċjali fl-UE, Marzu 2013, Suppliment speċjali dwar ix-Xejriet Demografiċi [17] Id-dejta tal-Eurostat għall-2011, fil-31.3.2013. Id-dejta tal-Eurostat 2012 se tkun disponibbli f'Lulju 2013. SWD(2013)210, Anness Statistiku, jinkludi dejta tal-2012 għall-parti l-kbira tal-Istati Membri ppreżentata mill-EMN. [18] In-numru bl-erba' Stati Assoċjati inklużi kien ta' 8 980. [19] Sors: Eurostat. Stqarrija għall-istampa 48/2013 tat-22 ta' Marzu 2013. [20] Eurostat, l-ebda dejta għal Malta u l-Pajjiżi l-Baxxi disponibbli għall-2012 [21] Eurostat (fit-18.4.2013). [22] Eurostat (fit-18,4.2013). UE-27, esklużi HU u NL [23] Eurostat (fil-25.4.2013). UE-27 minbarra DK, CY, NL. Id-dejta ta' LU kienet tirrigwarda Marzu-Diċembru 2012. [24] http://www.frontex.europa.eu/publications [25] Eurostat. Ir-Rapport Statistiku tad-DĠ għall-Affarijiet Interni jinkludi dejta għas-snin 2008, 2009 u 2010, minn kull wieħed mis-27 Stat Membru tal-UE, il-Kroazja u dawn il-pajjiżi kandidati tal-UE u tal-EFTA/ŻEE li ġejjin: L-Islanda, il-Montenegro, in-Norveġja, is-Serbja, l-Isvizzera u t-Turkija. Disponibbli hawn: Europa Anti-trafficking webpage. [26] BE, BG, EL, FR, IT, MT, PL, RO, SI, SE, UK u NO. Anness statistiku, Tabella 9, SWD(2013) 210. Sors: EMN. [27] BG, EL, ES, FR, IT, LV, LU, MT, PL, SK, FI, SE. Sors: EMN [28] BG, EL, IT, LV, LU, MT, PL, RO, SK, FI, SE Sors: EMN [29] Europop2010 [30] Meta mqabbla ma' popolazzjonijiet nazzjonali, l-immigranti għandhom tendenza li jkunu iżgħar fl-età partikolarment fil-grupp tal-età ta' bejn l-20 u l-50 sena. http://epp.eurostat.ec.europa.eu/portal/page/portal/population/documents/Tab/ESSQR_Mar2013_demogr_suppl_final.pdf [31] Il-laqgħa informali tal-Kunsill ĠAI, 23-24.7.2012 u 17-18.1.2013. Il-PE dwar l-integrazzjoni tal-migranti, l-effetti tagħha fuq is-suq tax-xogħol u d-dimensjoni esterna tal-koordinazzjoni tas-sigurtà soċjali (vot 10.1.2013) Opinjoni tal-Kumitat Ekonomiku u Soċjali Ewropew (KESE) dwar imprendituri migranti (2012/C 351/04) [32] Pereżempju, il-Panorama tal-Ħiliet tal-UE, http://euskillspanorama.ec.europa.eu/ ; l-analiżi li saret minn CEDEFOP. [33] Pereżempju, permezz ta' EURES (http://ec.europa.eu/eures/) u inkluż l-iffaċilitar tal-mobbilità intra-UE ta' ċittadini ta' pajjiżi terzi (ara l-istudju EMN). [34] Fil-grupp ta' età bejn l-20 u s-64 sena ir-rata ta' kwalifiki żejda ta' ċittadini ta' pajjiżi terzi hija ħafna ogħla mir-rata ta' kwalifiki żejda tal-popolazzjoni totali (45 % għal 21 %). SEC(2011) 957 finali, p. 28. [35] COM(2012) 173 finali, Lejn irkupru rikk fl-impjiegi, pp. 18-19. http://ec.europa.eu/europe2020 [36] COM(2012) 173 finali [37] 2010/707/UE: Id-Deċiżjoni tal-Kunsill tal-21 ta' Ottubru 2010 dwar il-linji gwida għall-politika tal-impjiegi tal-Istati Membri. [38] Ħarsa Ġdida lejn l-Edukazzjoni: Investiment fil-ħiliet għal riżultati soċjoekonomiċi aħjar, COM(2012) 669 finali [39] B'mod partikolari fil-kuntest ta' proġetti u studji li jindirizzaw din il-kwistjoni. Pereżempju: l-Analiżi Trimestrali tal-Impjiegi u s-Sitwazzjoni Soċjali tal-UE tal-Kummissjoni u IOM LINET (http://www.labourmigration.eu/) u t-tmien laqgħa tal-"Forum Ewropew għall-Integrazzjoni". [40] Brücker, H. "L-Impatt fuq is-Suq tax-Xogħol tal-immigrazzjoni u l-Konsegwenzi ta' Politika tiegħu". Ċentru tal-Politika dwar il-Migrazzjoni, MPC. (2012) [41] KESE (2012/C 351/04) [42] COM(2012) 795 finali [43] COM(2011) 815 finali, Stħarriġ Annwali dwar it-Tkabbir 2012, p. 11. [44] https://ec.europa.eu/digital-agenda/node/21022. [45] Rapport Ewropew dwar il-Pożizzjonijiet Vakanti u r-Reklutaġġ 2012, http://euskillspanorama.ec.europa.eu/docs/EVVR2012Factsheets/08-Bottleneck.pdf [46] Pereżempju fis-settur tal-IT: IP/13/52, il-Kummissjoni toħroġ sejħa għall-azzjoni f'Davos - lill-kumpaniji tas-settur tal-IT u tat-telekomunikazzjoni - sabiex jagħlqu d-distakk tal-ħiliet diġitali u l-impjiegi fl-Ewropa http://europa.eu/rapid/press-release_IP-13-52_en.htm [47] OECD "Settling In: OECD Indicators of Immigrant Integration 2012", Tabella 1.A1.2 "Il-livell ta' edukazzjoni li laħqu l-popolazzjonijiet bejn il-15 u l-64 sena mwielda barra u dawk imwielda lokalment li mhumiex jistudjaw, 2009-10". [48] Skont iċ-ċifri tal-OECD, is-sehem ta' persuni b'livell għoli ta' edukazzjoni fost l-abitanti li twieldu barra huwa aktar baxx fl-UE milli fl-Istati Uniti u fil-Kanada (Sors tad-dejta: "Settling In: OECD Indicators of Immigrant Integration 2012", Kapitolu 7, Tabella 1.A1.2) [49] Il-GAMM jindirizza wkoll il-prevenzjoni u l-ġlieda kontra l-migrazzjoni irregolari u l-qerda tat-traffikar tal-bnedmin; l-immassimizzar tal-impatt tal-iżvilupp tal-migrazzjoni u tal-mobilità; il-promozzjoni tal-protezzjoni internazzjonali, u t-titjib tad-dimensjoni esterna tal-asil. [50] Id-Direttiva 2009/50/KE tal-25 ta' Mejju 2009. [51] Id-Direttiva 2011/98/UE adottata fit-13 ta' Diċembru 2011. It-traspożizzjoni tad-Direttiva għandha titlesta sal-25 ta' Diċembru 2013. [52] Ara L-Osservatorju Leġiżlattiv tal-PE : Referenza Interistituzzjonali 2010/0209(COD) [53] Ara L-Osservatorju Leġiżlattiv tal-PE : Referenza Interistituzzjonali 2010/0210(COD) [54] http://ec.europa.eu/immigration [55] Il-verżjoni Spanjola tnediet f'Jannar 2013. Il-verżjoni bl-Għarbi se tiġi mnedija aktar tard fl-2013. [56] COM(2013)151 finali, adottata fil-25.3.2013. Il-Leġiżlazzjoni eżistenti, id-Direttivi 2005/71/KE (riċerkaturi) u 2004/114/KE (studenti) [57] COM(2012) 514 finali [58] Kawżi C-571/10 u C-508/10, http://ec.europa.eu/dgs/home-affairs/what-is-new/news/news/2012/20120510_en.htm [59] Id-Direttiva 2003/109/KE, kif emendata bid-Direttiva 2011/51/UE biex testendi l-ambitu tal-applikazzjoni għall-benefiċjarji ta' protezzjoni internazzjonali. [60] COM(2013) 95 [61] COM(2013) 97 [62] Regolament (KE) Nru 810/2009 [63] COM (2012) 649 Komunikazzjoni Finali mill-Kummissjoni "L-implimentazzjoni u l-iżvilupp tal-politika komuni dwar il-viżi sabiex jiġi xprunat it-tkabbir fl-UE", akkumpanjata wkoll minn rapport dwar kif ħadmet il-Koperazzjoni Lokali ta' Schengen (COM(2012)648 Finali). [64] Madwar 2,4 miljun applikazzjoni tal-viża ġew introdotti fil-VIS fl-2012. Dan huwa madwar 16% tal-applikazzjonijiet totali tal-viża f'dik is-sena. [65] L-istrateġija attwali tal-UE f'dan ir-rigward hija stipulata fl-Aġenda Ewropea għall-Integrazzjoni ta' Ċittadini ta' Pajjiżi Terzi, ara COM(2011) 455 finali u t-3135 konklużjoni sussegwenti tal-Kunsill ĠAI tat-13 u l-14 ta' Diċembru tal-2011. Ara wkoll l-opinjoni tal-Kumitat tar-Reġjuni dwar l-Aġenda (CIVEX-V-024). [66] Disponibbli fuq http://ec.europa.eu/social/main.jsp?langId=en&catId=89&newsId=1774&furtherNews=yes u Eurostat, EU-LFS, tabella lfsa_urgan [67] L-istatistika tar-rati tal-qgħad speċifika għall-Istati Membri hija disponibbli fid-Dokument ta' Ħidma tal-Persunal (2013) 210. [68] COM(2013) 83 finali, pp. 6-7 [69] Eurofound (2012) NEETs – Żgħażagħ barra mill-edukazzjoni, impjieg jew taħriġ: Karatteristiċi, kosti u rispons tal-politika fl-Ewropa. [70] Ara http://www.consilium.europa.eu/uedocs/cms_data/docs/pressdata/en/educ/133859.pdf. [71] COM (2013) 83 finali, Lejn Investiment Soċjali għat-Tkabbir u l-Koeżjoni - inkluża l-implimentazzjoni tal-Fond Soċjali Ewropew 2014-2020, pp. 11-12, SWD(2013) 39 finali, Segwitu dwar l-implimentazzjoni mill-Istati Membri tar-Rakkomandazzjoni tal-Kummissjoni Ewropea tal-2008 dwar l-inklużjoni attiva ta' nies esklużi mis-suq tax-xogħol - Lejn approċċ ta' investiment soċjali, p. 56 [72] COM (2011)735 finali. Kontribuzzjonijiet riċevuti b'rispons għal din il-Green Paper huma disponibbli fuq http://ec.europa.eu/home-affairs/news/consulting_public/consulting_0023_en.htm. [73] L-istudju EMN intitolat "Użu Ħażin tad-Dritt għar-Riunifikazzjoni tal-Familji - Żwiġijiet tal-konvenjenza u dikjarazzjonijiet foloz dwar it-tfal" (Ġunju 2012) jinforma dan id-dibattitu. [74] Intlaħaq ftehim politiku mal-Marokk fl-1 ta' Marzu 2013. [75] Il-konklużjonijiet tal-Kunsill dwar l-Approċċ Globali għall-Migrazzjoni u l-Mobilità" (Ref dok. 9417/12) [76] Sħubija Ewro-Afrikana għall-Migrazzjoni u l-Iżvilupp, Dikjarazzjoni ffirmata f'Rabat, 2006 [77] Il-proċess politiku tal-promozzjoni tas-sħubijiet tal-migrazzjoni fost l-istati parteċipanti tal-Unjoni Ewropea, iż-Żona ta' Schengen, l-Ewropa tax-Xlokk u tal-Lvant u l-Ażja Ċentrali, minbarra t-Turkija, beda b'Konferenza Ministerjali fi Praga 2009. Ara: www.icmpd.org [78] Forum konsultattiv ta' aktar minn 50 gvern u 10 organizzazzjonijiet internazzjonali, li jimmira lejn l-iżvilupp ta' sistemi komprensivi u sostenibbli għall-immigrazzjoni ordnata. Ara: www.icmpd.org [79] Stqarrija għall-Istampa tal-Eurostat 176/2012 tal-11 ta' Diċembru 2012. [80] Rimessi tal-UE għall-Pajjiżi li qed Jiżviluppaw, l-Ostakli li Baqa', l-Isfidi u r-Rakkomandazzjonijiet. http://ec.europa.eu/europeaid/what/migration-asylum/documents/eu_remittances_for_developing_countries_final_19-11-2012.pdf. [81] COM(2013)292 tal-21.5.2013. [82] Id-Direttiva 2011/95/UE [83] Id-Direttiva Riformulata 2003/9/KE. L-Istqarrija għall-istampa tal-Kunsill 14556/12 tal-Kunsill ĠAI 25.10.2012. [84] Ir-Regolament tal-Kunsill Riformulat (KE) Nru 343/2003. L-Istqarrija għall-Istampa tal-Kunsill 17315/12 tal-Kunsill ĠAI 6-7,12.2012 [85] Id-Direttiva tal-Kunsill 2005/85/KE dwar standards minimi għal proċeduri fl-Istati Membri għall-għoti u l-irtirar tal-istatus ta' rifuġjat. ĠU L 326, 13,12.2005, p. 13. Osservatorju leġiżlattiv tal-PE, referenza interistituzzjonali COD(2009)0165 [86] Ir-Regolament tal-Kunsill (KE) Nru 2725/2000. ĠU L316, 15.12.2000, p.1. Osservatorju leġiżlattiv tal-PE. Osservatorju leġiżlattiv tal-PE, referenza interistituzzjonali COD(2008)0242. Ir-Rapport Annwali tal-EURODAC li jmiss se jiġi ppubblikat fit-tieni nofs tal-2013. [87] http://www.europarl.europa.eu/sides/getDoc.do?type=TA&language=EN&reference=P7-TA-2012-310 [88] http://www.consilium.europa.eu/uedocs/cms_data/docs/pressdata/en/jha/130731.pdf [89] http://eur-lex.europa.eu/LexUriServ/LexUriServ.do?uri=OJ:C:2012:277:0012:0017:MT:PDF [90] http://www.eesc.europa.eu/?i=portal.en.soc-opinions [91] COM(2011) 835 finali [92] Ara wkoll it-Task Force tal-Kummissjoni għall-Greċja, ara http://ec.europa.eu/commission_2010-2014/president/taskforce-greece/. [93] L-EASO nieda wkoll il-websajt uffiċjali tiegħu fl-2012, ara http://easo.europa.eu, u ppubblika wkoll l-ewwel rapport annwali tiegħu f'Ġunju 2012. [94] Ir-rapport annwali tal-EASO, li għandu jiġi ppubblikat f'nofs l-2013, se jipprovdi aktar dettalji dwar l-attivitajiet varji tiegħu fl-2012. [95] COM(2011) 835 finali [96] http://ec.europa.eu/commission_2010-2014/sefcovic/headlines/news/2012/07/2012_07_17_joint_agreement_agencies_en.htm [97] Għall-perjodu 2011-2013, il-Greċja kienet ukoll allokata ammont ta' EUR 97,9M għall-Fond għar-Ritorn u EUR 129,7M għall-Fond tal-Fruntieri Esterni. Fl-2013 biss, l-ammonti allokati huma EUR 35,3M u EUR 44M rispettivament. Id-EUR 19,95M jinkludu EUR 7,7M taħt il-finanzjament ta' emerġenza tal-Fond Ewropew għar-Refuġjati. [98] Kawżi konġunti C-411/10 u C-493/10 (N.S., M.E. u Oħrajn) http://ec.europa.eu/dgs/legal_service/arrets/10c411_en.pdf [99] http://data.unhcr.org/syrianrefugees/regional.php, Number as of early January.2013. [100] Id-dejta għal Diċembru mhix disponibbli għall-Istati Membri kollha. L-ebda dejta mhi disponibbli għal NL. [101] L-ewwel Rilokazzjoni tal-UE minn Malta (EUREMA) rrilokat 227 benefiċjarju ta' protezzjoni internazzjonali minn Malta fl-2010-11. Għal EUREMA II, 97 post kienu inizjalment imwiegħda flimkien ma' 265 impenn ieħor bilaterali barra mill-proġett. Matul is-sena 2012, 105 persuna ġew rilokati jew permezz ta' EUREMA II jew permezz tal-arranġamenti bilaterali li jakkumpanjawha. [102] Il-Kummissjoni kienet attiva ħafna wkoll fl-appoġġ tal-iżvilupp tal-RPPs fl-Afrika ta' fuq (inklużi l-Eġittu, it-Tuneżija). [103] Ottubru 2012. http://www.consilium.europa.eu/uedocs/cms_data/docs/pressdata/en/jha/133241.pdf. [104] Id-Deċiżjoni 281/2012/UE tad-29 ta' Marzu 2012. http://www.resettlement.eu [105] Taħt din l-iskema, l-Istati Membri parteċipanti wiegħdu li jirrisistemaw 3 962 refuġjat fl-2013. Din hi żieda meta mqabbla mal-2012 meta ġew impenjati 3 083 postijiet ta' risistemazzjoni. [106] COM (2012) 554 finali, u d-Dokument ta' Ħidma tal-Persunal li jakkumpanja SWD(2012)281. [107] COM(2010) 213 finali [108] Ara http://ec.europa.eu/dgs/home-affairs/financing/fundings/migration-asylum-borders/other-programmes/pilot-project-unaccompanied-minors/index_en.htm. [109] COM(2012) 286 finali [110] B'mod partikolari id-Direttiva 2011/36/UE dwar il-prevenzjoni u l-ġlieda kontra t-traffikar tal-bnedmin u l-protezzjoni tal-vittmi tiegħu, ĠU L 101, 15.04.2011. L-iskadenza għat-traspożizzjoni hija April 2013. [111] http://www.consilium.europa.eu/uedocs/cms_data/docs/pressdata/en/jha/133202.pdf. [112] http://www.eesc.europa.eu/?i=portal.en.soc-opinions.23965 u http://toad.cor.europa.eu/corwipdetail.aspx?folderpath=CIVEX-V/035&id=21618 [113] http://register.consilium.europa.eu/pdf/en/12/st13/st13661-re03.en12.pdf. [114] http://register.consilium.europa.eu/pdf/en/12/st09/st09417.en12.pdf. [115] Id-Dokument tal-Kunsill 8714/1/12 REV 1 Ara: http://register.consilium.europa.eu/pdf/en/12/st08/st08714-re01.en12.pdf. Biex tirrifletti l-ħtieġa li din l-istrateġija tiġi kontinwament rieżaminata, kull Presidenza tal-Kunsill qablet li tinkludiha bħala parti mill-programm tagħha u taġġorna l-"Azzjoni tal-UE dwar il-Pressjonijiet Migratorji - Rispons Strateġiku", regolarment, speċifikament fil-kuntest tal-Kumitat Straġiku dwar l-Immigrazzjoni, il-Fruntieri u l-Asil (SCIFA). [116] Pereżempju, id-dokument ta' gwida "Qbid tal-migranti f'sitwazzjoni irregolari — kunsiderazzjonijiet dwar il-jeddijiet fundamentali" żviluppat mill-Aġenzija tad-Drittijiet Fundamentali fl-2012 għandhom jiġu kkunsidrati fil-prattiki tal-qbid. [117] Pereżempju, in-negozjati tal-ftehimiet tar-riammissjoni huma mwettqa mill-Kummissjoni li taġixxi f'kooperazzjoni stretta mal-Istati Membri fi ħdan il-gruppi relevanti tal-Kunsill. [118] SWD(2013) 210 finali, Taqsima 4. [119] Id-Direttiva 2009/52/KE [120] COM(2011) 76. [121] http://ec.europa.eu/europeaid/where/acp/overview/cotonou-agreement/index_en.htm [122] Id-Direttiva 2008/115/KE [123] B'mod partikolari, il-Kawża C-430/11 (Sagor) iċċarat aktar safejn id-dispożizzjonijiet tal-liġi nazzjonali li jikkriminalizzaw il-permanenzi irregolari ma għandhomx idgħajfu l-istandards komuni tad-Direttiva dwar ir-Ritorn. F'dan il-każ, il-Qorti ddeċidiet li l-leġiżlazzjoni ta' Stat Membru li tippermetti li permanenzi illegali minn ċittadini ta' pajjiżi terzi jiġu sanzjonati permezz ta' ordni ta' detenzjoni fid-dar hija kompatibbli mal-istandards komuni tad-Direttiva dwar ir-Ritorn biss jekk dik l-ordni tintemm malli t-trasport fiżiku tal-individwu kkonċernat minn dak l-Istat Membru jkun possibbli. Din is-sentenza tirfina aktar il-ġurisprudenza tal-QĠUE dwar din il-kwistjoni waqt li tibbaża ruħha fuq il-ġurisprudenza diġà stabbilita fil-każijiet C 61/11 (El Dridi) u C 329/11 (Achoughbabian) skont liema d-dispożizzjonijiet tal-liġi nazzjonali li jikkriminalizzaw il-permanenza irregolari, għandhom ikunu proporzjonati u ma għandhomx jittardjaw il-proċedura tar-ritorn. [124] http://www.vren-community.org/ [125] Fl-2012, il-Frontex ikkoordinat total ta' 39 titjira konġunta ta' ritorn għal 2 110 persuna li rritornaw lejn pajjiżhom. Għoxrin Stat Membru (AT, BE, BG, DE, EL, ES, FI, FR, HU, IE, IT, LU, MT, NL, PL, RO, SE, UK) u żewġ pajjiżi assoċjati ma' Schengen (CH, NO) ipparteċipaw f'dawn it-titjiriet. Il-pajjiżi ta' ritorn kienu l-Armenja, il-Kolombja, l-Ekwador, il-Ġeorġja, il-Gana, il-Gambja, il-Kosovo(*), in-Niġerja, il-Pakistan, is-Serbja, l-Ukraina u l-Uzbekistan. (* Dan l-isem huwa bla ħsara għall-pożizzjonijiet dwar status, u huwa konformi mar-RKSNU 1244/1999 u mal-Opinjoni tal-QIĠ dwar id-Dikjarazzjoni tal-Indipendenza tal-Kosovo.) [126] Disponibbli fil-11.3.2013 fuq http://ec.europa.eu/dgs/home-affairs/e-library/documents/policies/immigration/return-readmission/index_en.htm [127] COM(2011) 290 finali [128] ĠU L81, 21.3.2001, p. 1. [129] Ir-Regolament (UE) Nru 1168/2011 tat-22.11.2011. [130] http://europa.eu/rapid/press-release_EO-12-14_en.htm?locale=en. [131] Id-Deċiżjoni dwar il-Kawża C-355/10 tal-5 ta' Settembru 2012 [132] COM(2013) 197 [133] QEDB, Hirsi Jamaa u Oħrajn vs l-Italja [Awla Manja], Nru 27765/09, 23 ta' Frar 2012 [134] COM(2011) 248 finali [135] Anness għal COM (2012) 230 [136] COM(2012) 230. Dan l-ewwel rapport kopra l-perjodu 1.11.2011-30.4.2012 u ġie diskuss mill-Kunsill ĠAI fis-7 ta' Ġunju 2012 u mill-Parlament Ewropew fl-4.7. 2012. It-tieni rapport (COM (2012) 686), li jkopri l-1.5-31.10.2012, ġie adottat fit-23.11.2012, ġie diskuss mill-Kunsill ĠAI fis-6-7.12.2012 u mill-Parlament Ewropew fit-18.12.2012. [137] B'mod partikolari s-sentenza fil-Kawża C-278/12. [138] COM(2011) 559 (Link għall-Osservatorju leġiżlattiv tal-PE) u COM (2011) 560 (Link għall-Osservatorju leġiżlattiv tal-PE.)